Zaščiten dokument

Številka: 90000-6/2025-39

Datum: 22. 9. 2025

**MAGNETOGRAMSKI ZAPIS PO ZVOČNEM POSNETKU 25. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 22. septembra 2025 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ZORAN JANKOVIĆ**

Dober dan želim. Spoštovane svetnice, svetniki, gospe in gospodje. Pričenjamo s 25. sejo Mestnega sveta Mestne občine Ljubljana. Prisotnih 38 svetnic in svetnikov. Odsotnost so opravičili gospod Huzjan, gospod Čerin, gospod Koželj, gospod Maver. Smo sklepčni, lahko pričnemo z delom. Prijazno prosim, da izklopite mobilne telefone, da ne motimo delo mestnega sveta. Ponovno ponavljam, glede nove tehnologije, da gumb z ikono govorca pritisnete samo v primeru, če želite imeti razpravo, samo če je razprava. K razpravi se v skladu s sprejetimi spremembami poslovnika prijavite v roku 15 sekund od odprte razprave. V kolikor želite repliko postopkovni predlog ali obrazložitev glasu, to naznanite z dvigom rok. Prejeli ste tudi dnevni red današnje seje. Ni nobenega predloga za spremembo dnevnega reda, ni razprave, zato prehajamo na glasovanje, ugotavljam navzočnost: 33 rezultat navzočnosti.

**Glasujemo o predlogu sklepa:** **Mestni svet Mestne občine Ljubljana sprejme predlog dnevnega reda 25. seje mestnega sveta.**

Prosim za vaš glas.

Zaključujem glasovanje:

**35 ZA,**

**0 PROTI.**

Sprejeto.

Prehajamo na 1. točko.

**AD 1. POTRDITEV ZAPISNIKA 24. SEJE MESTNEGA SVETA MESTNE OBČINE LJUBLJANA**

Gradivo ste prejeli, odpiram razpravo o zapisniku. Ni razprave. Ugotavljam navzočnost. Rezultat navzočnosti: 37.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 24. seje Mestnega sveta Mestne občine Ljubljana z dne 23. junija 2025.**

Prosim za vaš glas.

Rezultat glasovanja.

Zaključujem:

**38 ZA,**

**0 PROTI.**

Sprejeto.

Gremo na drugo točko.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo za to točko ste prejeli s sklicem in po sklicu seje. Pisno vprašanje z zahtevo za ustno predstavitev sta poslala ga. dr. Tina Bregant in Svetniški klub Levica glede Zdravstvenega doma Ljubljana. Vprašanja in pobude so poslali g. Feratović - sežigalnice, krožne plovbne linije; ga. Kovačič glede plavajočih hišic; g. Primc glede izpolnjevanja pogoja ljubljanskega župana za izvedbo poroke v Občini Piran, smeti ob Osnovni šoli Karla Destovnika Kajuha, prodajalcev sadja ob ljubljanskih cestah; Svetniški klub SDS glede reševanja romske problematike v MOL, najema igrišča za NK Svoboda; ga. Bregant glede upravljanja Krajinskega parka Tivoli, Rožnik in Šišenski hrib; ga. Shala glede obvladovanja življenjskih stroškov v Ljubljani, lokalno pridelane hrane v javnih prehranskih sistemih, kakovosti zraka; ga. Sojar - remonta bazenov v Športnem centru Ilirija, neobiska župana pri romski skupnosti v Klečah, nivojskih prehodov na železniških progah. Prejeli ste tudi odgovore na vprašanja s 24. seje. Besedo za ustno postavitev vprašanja dajem ge. Tini Bregant.

**GOSPA DR. TINA BREGANT**

Najlepša hvala, spoštovani. Težko bi v Evropi trenutno našli prestolnico, kjer bi se bolniki v vrhunskem univerzitetnem centru sodobne medicine v letu 2025 še vedno soočali z razmerami na urgenci, kjer starejši in onemogli čakajo več dni na hodniku brez osnovne intimne higiene, kar jim jemlje človeško dostojanstvo. Marsikdo obnemore v dolgih čakalnih dobah, ki se še podaljšujejo, marsikdo brez osebnega zdravnika, baje da v najlepšem glavnem mestu. Na teh hodnikih, polnih bolečine in trpljenja, tudi ljubezni in skrbi za svojce se prepletajo primarna raven, za katero je zadolžena občina in župan, ter sekundarna in terciarna raven, za katero je odgovorna država. V Ljubljani sicer že dlje časa spremljamo poslabšanje razmer v zdravstvu, zlasti na primarni ravni, v Zdravstvenem domu Ljubljana, kar vpliva na preobremenjeno urgenco UKC-ja. Ta kriza ni naključna. Kot razkriva tudi oddaja tarča z dne 4.  septembra 2025. Mediji poročajo o sistemski preobremenjenosti zdravstvenega osebja, ki se kaže tako z odsotnostjo medicinskih sester v UKC kot odsotnostjo družinskih zdravnikov v Zdravstvenem domu Ljubljana. Glede na medijske objave gre za globoko krizo v Zdravstvenem domu Ljubljana, kjer se število družinskih zdravnikov zmanjšuje, število Ljubljančanov brez osebnega zdravnika pa raste. Pred časom je bila tudi javno izpostavljena kriza vodenja in nezadovoljstvo zaposlenih z vodstvom Zdravstvenega doma Ljubljana. Podpora in prijateljstvo kot vrednote je vredna spoštovanja. A vendar se sprašujemo, kaj pa odgovornost vodij, morda celo konflikt interesov. Podpora župana vodstvu Zdravstvenega doma Ljubljana je eno manj neomajna, kljub kritikam, pismom pacientov in zaposlenih ter opozorilom nekdanjih ministrov, župan vztraja pri podpori, ki je že privedla do javnih opravičil in odstopov, ne direktorice zdravstvenega doma Ljubljana, pač pa ministra za zdravje. Županu Ljubljane, ki upravlja z enim največjim občinskih proračunov v Sloveniji, pa se glede na medijska poročanja ponuja vprašanje odgovornosti za lokalno zdravstvo in razmere v zdravstvenem domu Ljubljana. Zato zastavljam gospodu županu naslednja vprašanja. Ali ima Svet zavoda Zdravstvenega doma Ljubljana še kredibilnost glede na zadnjo odločitev glede direktorice Zdravstvenega doma Ljubljana? Kako gledate na odgovornost sveta Zavoda zdravstvenega doma Ljubljana? Ali ima direktorica Zdravstvenega doma gospa Poplas Susič še vedno neomajno podporo kljub očitkom o katastrofalnem stanju? Ali pričakujete opravičilo ministrice za zdravje Valentine Prevolnik Rupel, ker meni, da zakoni veljajo za vse, tudi za direktorico Zdravstvenega doma Ljubljana? Se vam bo morda morala opravičiti kot se je opravičil nekdanji minister? Kako nameravate kot župan ukrepati za izboljšanje razmer v Zdravstvenem domu Ljubljana, da se kriza ne preliva več na urgenco UKC-ja? Hvala lepa.

**GOSPOD ZORAN JANKOVIĆ**

To je samo en del vprašanja, ker je očitno enega izpustila, ampak nič hudega. Da, svet zavoda ima vso mojo polno podporo. Čestitam svetu zavoda na pogumu, na neodvisnosti, z nikomer nisem prej govoril in soglasno potrditev pravnega mnenja tudi s strani predstavnika države kaže, da svet zavoda odlično dela. Drugič, to kar niste vprašala, gospa Poplas je nehala opravljati dejavnost v zavodu, ne vem kako se imenuje, ostala je samo direktorica Zdravstvenega doma Ljubljana, tako da koncesije več tam ne uporablja. Tretjič, absolutno ima vso mojo podporo, ne vem, zakaj bi se ministrica opravičila, ker dobra ministrica, ne vidim nobenega spora. To kar je minister se opravičil, bivši se opravičil, ker je govoril neumnosti, da Zoran Janković prodaja zdravstveni dom za hotele in ko sem ga vprašal, kateri zdravstveni dom prodajam, je rekel v Mostah. Sem rekel, če pa kateri nima nobenih pogojev, pa tisti nima, ker nima tudi možnost parkiranja. Tako, da jaz stojim za tem in to vaše vprašanje, natolcevanje ne. Jaz vas izzivam, da glede na svoj poklic probajte kaj delat predno kar tu postavljate, ker ste v tistem vašem obdobju ko ste bila sekretarka, ko ste upravljala z javnim denarjem in tudi z ukrepi so ostali poznani ukrepi, ne, maske na Golovcu. Jaz je nisem nosil, lahko me prijavite. Je pa dejstvo, da smo mi kot Ljubljana, mestna občina naredili tisto kar je treba naredit. Naša naloga je samo, da zagotovo nove objekte oziroma primerne objekte in da v bistvu imenujemo predstavnike v svet zavoda. O tem se morate obrniti, to kar se dogaja na urgenci pa res ni stvar. Dejstvo je, da smo mi že dali 15 stanovanj, novih zdravnikov. Ravno ta teden še 5 potrjenih. Čim bodo dobili, ne od zbornice soglasje bomo imeli dodatne zdravnike. In ne pozabiti, ne povečuje se število brez zdravnika v Ljubljani, se zmanjšuje, ne pa obratno, kar razlagate. In tisto, če bi bili fer, bi tudi vplivali, imamo 30000 opredeljenih, ki živijo ali v tujini ali pa izven Ljubljane. Da, zdravstveni dom dela dobro in dr. Poplas je odlična. Dajem za ustno vprašanje gospe Urški Honzak.

**GOSPA URŠKA HONZAK**

Hvala za besedo. S sprejetjem novele Zakona o zdravstveni dejavnosti, se je opravljanje zdravstvenih storitev v okviru tržne dejavnosti prepovedalo za direktorje, strokovne direktorje in nekatere druge vodstvene zdravstvene kadre. Obstoječa soglasja delodajalca za delo pri drugem izvajalcu zdravstvene dejavnosti so prenehala veljati. Lahko se zaposlijo le pri drugem javnem zdravstvenem zavodu ali koncesionarju, ne pa pri zasebniku. Zakon je tako jasen, koncesionarji so del javne zdravstvene službe, niso pa del javne zdravstvene mreže. Očitno pa za Zdravstveni dom Ljubljana novela Zakona o zdravstveni dejavnosti ne velja. Člani sveta zavoda so soglasno odločili, da lahko direktorica zavoda gospa Poplas Susič nadaljuje z delom pri koncesionarju in hkrati je še naprej direktorica javnega zavoda. To odločitev ste potrdili tudi štirje imenovani svetniki iz vrst koalicije, gospa Piškur Kosmač, gospa Ferenčak Marin, gospa Labović Begović in gospa Verbič. Direktorica je po poročanju medijev v dneh po imenovanju oziroma po potrditvi imenovanja se odpovedala delu pri koncesionarju, vendar pa to ne spremeni odločitve sveta zavoda, ki je v resnici nelegalno. Zato prosimo predsednico sveta zavoda oziroma župana, če želi odgovoriti v njenem imenu za argumente in stališča sveta zavoda in podrobnejšo obrazložitev te odločitve, na katerem pravnem mnenju temelji ta odločitev, če smo tudi iz medijev izvedeli, da seveda zakon mora veljati za vse. Zakaj menite, da omenjeni zakon ne velja za direktorico Zdravstvenega doma Ljubljana? Zaradi tega delovanja predstavnikov ustanovitelja v Svetu zavoda Zdravstvenega doma Ljubljana pozivamo MOL kot ustanoviteljico zdravstvenega doma, da zagotovi ustrezno in legalno delovanje zavoda. Komisiji za mandatna vprašanja, volitve in imenovanja pa predlagamo, da začne s postopkom razrešitve svojih predstavnikov v svetu zavoda, ker očitno ne poznajo ali pa ne upoštevajo zakonodaje. Oboje je pa precej zaskrbljujoče za predstavnike v svetu zavoda. Svet zavoda v okviru svojih pooblastil in odgovornosti namreč uresničuje usmeritve zdravstvene politike in opravlja naloge v skladu z Zakonom o zdravstveni dejavnosti in drugimi zakoni na področju zdravstva. Hvala.

**GOSPOD ZORAN JANKOVIĆ**

Hvala tudi vam, gospa Honzak, bom zelo preprosto odgovoril, da stojim za svetom zavoda in za njihovo odločitvijo. In še enkrat bom rekel, ne ta mestni svet, ne vi s to razpravo ne morete posegati v zakonodajo. Ministrica je odredila zdravstveno inšpekcijo, ki opravlja pregled in bomo dobili to poročilo. Nihče drug razen njih. Jaz sem hvaležen svetu na tem pogumu. Kar se pa tiče direktorice, sem pa že povedal, da opravlja svoje dejavnosti več tam. Zaključujem to točko in gremo na naslednjo točko.

Gremo na naslednjo točko.

**AD 3. POROČILO ŽUPANA**

**O aktivnosti MOL v tem času. Saj imate gor napisano. Jaz bom probal to malo hitreje čitati. 24. junija smo** osrednja slovesnosti ob dnevu državnosti Republike Slovenije. **Kinodvor je poleti predvajal filme na več lokacijah. Regionalna razvojna agencija uspešno zaključila usposabljanje že 11. generacije PONI LUR. 4. julija smo v Mostecu obeležili Dan borca. 7. julija v Mestni hiši** deluje Pravna klinika Ljubljana humanitarnega društva Pravo za vse, ki vsak prvi ponedeljek v mesecu meščankam in meščanom nudi brezplačna pravna svetovanja. **9. julija smo** pred Muslimanskim kulturnim centrom obeležili 30. obletnico pobojev v Srebrenici. **10. julija so družbeniki Javnega holdinga Ljubljana sprejeli konsolidirano letno poročilo skupine Javni holding Ljubljana.** Energetika Ljubljana je realizirala pozitivni poslovni izid v višini 3,5 mio EUR, **Voka Snaga** pa v višini 0,3 mio EUR. Negativni poslovni izid je imel **LPP** v višini 2,4 mio EUR, pri čemer je obvladujoča družba JHL pokrila izgubo LPP, ki je tako poslovno leto zaključil brez izgube. Javni holding je po pokrivanju letne izgube LPP, realiziral pozitivni poslovni izid v višini 5,9 mio EUR. Konsolidirani čisti poslovni izid skupine JHL za leto 2024 je negativen v višini 0,9 mio EUR, konsolidirani prihodki pa znašajo 405 mio EUR. Družbeniki so se seznanili tudi z izjavo o trajnosti, s katero so v JHL začrtali smernice za dolgoročno obvladovanje trajnostnih tveganj. **Julija smo končali prenovo odseka Čufarjeve ulice, ki je zdaj v celoti urejena kot območje za pešce. Smo namestil tudi nov pitnik in več pršilnikov. 19. julija smo gostili župana mesta Santa Cruz. 20. julija smo odprli prenovljeno Kopališče Vevče, s čimer smo oživeli nekdaj degradirano območje ob Ljubljanici. Otvoritve kot slavnostni govornik se je udeležil tudi predsednik Vlade dr. Robert Golob. Hkrati s kopališčem smo prenovili tudi bližnji cesti, Pot heroja Trtnika in Papirniško pot, do Vevč pa vozi podaljšana avtobusna linija 27.** Za izgradnjo Kopališča Vevče smo z izvajalcem VG5 podpisali pogodbo za 15,7 milijonov evrov brez DDV, prejeli pa smo sredstva za sofinanciranje z mehanizmom CTN v višini 5,9 mio EUR, od tega polovica znaša podpora Evropske unije, polovica pa državna sredstva. Ta sredstva smo že prejeli, dodatno pa imamo zagotovljenih 5,4 mio evrov, polovico predstavljajo sredstva EU, polovico pa sredstva RS. Prejeli smo tudi sredstva Eko sklada v višini 527.000,00 evrov. Skupaj smo torej pridobili 11,8 milijonov evrov, kar pomeni, da smo iz proračuna MOL morali zagotoviti sredstva za le 25 %. Konec julija smo javnost seznanili z akcijo mestnega Inšpektorata, s katero odstranjujemo nelegalno postavljene oglasne objekte – odstranili smo jih že 736. **25. julija smo se pred Mestno hišo srečali s kolesarji mednarodne Štafete za podnebno pravičnost.** 26. julija smo se udeležili spominske slovesnosti ob Ruski kapelici. 14. j**ulija je Simulacijski center Zdravstvenega doma Ljubljana prejel prestižno mednarodno akreditacijo SESAM, ki potrjuje najvišje standarde kakovosti izobraževanja s simulacijami v zdravstvu. To je odgovor vam, ki dvomite v kvaliteto zdravstvenega doma, pač Evropa ga prizna. Od 31. julija** do 29. avgusta je bila na Gallusovem nabrežju na ogled fotografska razstava Ganga – 50 let. **9. avgusta je bil v Zavetišču Gmajnice ob svetovnem dnevu mačk Dan odprtih vrat.** 16. avgusta je tirna vzpenjača dosegla nov rekord – prepeljala je **največje število potnikov do sedaj** v enem dnevu **- 3.685. 20. avgusta smo v Info točki Misija 100 organizirali izmenjevalnico šolskih potrebščin, do konca avgusta pa je bila na ogled razstava Podnebne pravljice. 22. in 23. avgusta je potekal 37. festival Noči v stari Ljubljani. 24. avgusta smo se udeležili** 46. Teka na Šmarno goro. **1. septembra smo ob pričetku novega šolskega leta prvošolčkom zaželeli uspešen začetek šolanja. Sam sem obiskal Livado, Majde Vrhovnik, Prule in Trnovo. 5. septembra smo gostili partnersko srečanje združenja mest mreže A**rt Nouveu. Med 3. in 6. **septembrom je potekal že 3. Ljubljanski festival športa, izjemen dogodek, več kot 20 tisoč obiskovalcev, predvsem pa mladi brez alkohola, slogan, brez zaslonov in brez nasilja. Potekal je tudi 10. Festival zdravja Lekarne Ljubljana. 10. septembra je v Cukrarni potekal** 40. jubilejni festival Vilenica. **12. septembra se je zaključil 73. Festival Ljubljana. Odprli smo na Brdo** spominsko ploščo Juretu Robežniku. Od **16. do 22. Evropski teden mobilnost, že 24. zapored. Predstavili smo** 5 trajnih ukrepov, 8 tedenskih aktivnosti in več kot 60 dogodkov. **17. septembra, ob svetovnem dnevu varnosti pacientov, je Zdravstveni dom Ljubljana v sklopu Dneva odprtih vrat organiziral različne aktivnosti. 18. septembra smo Prostovoljnim gasilskim enotam in** Gasilski brigadi Ljubljana predali nova gasilska vozila, kar 10. **19.** septembra smo odprli Park varne mobilnosti, ki je nastal v sodelovanju z Zavodom Varna pot. Gre za **edinstven prostor, v tem trenutku vzor Evropi, ki bo postal dom vseh, ki so jih zaznamovale najhujše posledice prometnih nesreč. Park bo namenjen tudi izobraževanju. Ot**voritve slavnostno odprl predsednik Vlade dr. Robert Golob. **21. septembra smo pred Mestno hišo** obeležili svetovni dan miru. **Do 8. oktobra zbiramo predloge za nagrade Marjana Rožanca za leto 2025.** 27. in 28. junija smo se na povabilo župana Budimpešte udeležili 30. parade ponosa. **25. avgusta smo se v Gradcu srečali s predstavniki družbe Saubermacher, 26. avgusta pa smo si na Dunaju ogledali sežigalnico in se** srečali z županom in deželnim glavarjem Dunaja Michaelom Ludwigom in **nekdanjim županom Michaelom Häuplom in drugimi najvišjimi predstavniki. Gostili smo** predsednika kitajske multinacionalke, udeležence mednarodne poslovne šole Bled, župana Velike Kladuše, direktorja tržnega sektorja javnih služb vodilnega italijanskega podjetja na področju odpadkov, veleposlanika Gruzije, župana Trsta, novega veleposlanika Srbije, novoimenovano izredno veleposlanico Irana, namestnika generalnega direktorja Urada za zunanje zadeve in podpredsednika Ljudskega združenja za prijateljstvo s tujino province Guangdong, namestnika guvernerja Banke Slovenije, predsednika Združenja lokalne samouprave Severne Makedonije in župana občine Kisela Voda, veleposlanika Vietnama, 55 predstavnikov in predstavnic z vsega sveta, ki zastopajo in vodijo programe Unescovih mest literature, Luko Gračnerja, prejemnika 3 medalj na specialni olimpijadi, delegacijo iz Kosova, namestnika sekretarja mestnega odbora Chengduja, udeležence URBACT dogodka in pa udeležence Sprehoda za spomin.

**Prehajamo na 4. točko.**

**AD 4. KADROVSKE ZADEVE**

Pri tej točki opozarjam samo, da se bo pri eni od naslednjih točk gospa Bruna Antauer izločila pri glasovanju glede na KPK obvestila, pri Sklepu o imenovanju članice Mestne občine Ljubljana v Svet javnega zavoda Slovensko mladinsko gledališče. Podpredsednika komisije, gospoda Sama Logarja prosim za uvodno obrazložitev.

**GOSPOD MAG. SAMO LOGAR**

Hvala lepa za besedo. Spoštovani župan, spoštovane svetnice in svetniki. Komisija za mandatna vprašanja in imenovanje je na zadnji svoji seji, dne 10.  9. sprejela 7 sklepov in pa eno mnenje. Gradivo ste prejeli po sklicu seje. V zvezi s predlogom, predlogi komisije predlagam umik enega sklepa, in sicer sklepa, ki se nanaša na imenovanje nadomestne predstavnice MOL v Svet osnovne šole Prežihov Voranc. Njeno imenovanje bi namreč pomenilo, da je to njen tretji mandat, kar je po zakonu nedopustno. Tako da ta sklep se umika. Hvala lepa.

**GOSPOD ZORAN JANKOVIĆ**

Hvala lepa. Gradivo ste prejeli. Prehajamo na obravnavo predlogov sklepov. Prvi sklep je predlog Sklepa o razrešitvi in imenovanju nadomestne članice Nadzornega sveta Javnega stanovanjskega sklada Mestne občine Ljubljana. Ugotavljam navzočnost po celotni točki. Rezultat navzočnosti: 37. Odpiram razpravo o predlogu sklepa o razrešitvi in imenovanju nadomestne članice Nadzornega sveta Javnega stanovanjskega sklada Mestne občine Ljubljana. Ni razprave.

**Glasovanje poteka O PREDLOGU SKLEPA Ksenijo Sever se razreši z mesta članice Nadzornega sveta Javnega stanovanjskega sklada Mestne občine Ljubljana. V Nadzorni svet Javnega stanovanjskega sklada Mestne občine Ljubljana se imenuje Nina Petrić. Mandat imenovane je vezan na mandat nadzornega sveta.**

Prosim za vaš glas.

Zaključujem:

**25 ZA,**

**2 PROTI.**

Sprejeto.

Gremo na razpravo o drugem predlogu sklepa o prenehanju mandata in imenovanju nadomestne predstavnice Mestne občine Ljubljana v Svet Osnovne šole dr. Vita Kraigherja. Ni nobenega.

**Glasovanje poteka: Petri Miklič Rus preneha mandat članice Sveta Osnovne šole dr. Vita Kraigherja. V Svet Osnovne šole dr. Vita Kraigherja se za predstavnico Mestne občine Ljubljana imenuje Danijela Dubravac. Mandat imenovane je vezan na mandat sveta šole.**

Prosim za vaš glas.

Zaključujem.

**32 ZA,**

**0 PROTI.**

Sprejeto.

Tretja točka je umaknjena. Četrta točka, razprava glede Sveta javnega zavoda Slovensko mladinsko gledališče. Razprave ni.

**Glasovanje poteka O PREDLOGU SKLEPA: V Svet javnega zavoda Slovensko mladinsko gledališče se imenuje Bruna Antauer. Mandat imenovane traja štiri leta.**

Prosim za vaš glas.

Zaključujem:

**31 ZA,**

**2 PROTI.**

Sprejeto. Dobro delo želim.

Gremo na naslednji predlog sklepa o imenovanju predstavnika uporabnikov oziroma zainteresirane javnosti v Svet Gasilske brigade Ljubljana. Razprava prosim. Ni razprave.

**Glasovanje poteka O PREDLOGU SKLEPA: V Svet Gasilske brigade Ljubljana se kot predstavnik uporabnikov oziroma zainteresirane javnosti imenuje Gregor Rigler. Mandat imenovanega traja štiri leta.**

Prosim za vaš glas.

Zaključujem.

**32 ZA,**

**0 PROTI.**

Gremo na šesti predlog sklepa o imenovanju predstavnice Mestne občine Ljubljana v Svet javnega vzgojno-izobraževalnega zavoda Strokovni izobraževalni center Ljubljana. Razprava prosim. Ni razprave.

**Glasovanje poteka O PREDLOG SKLEPA: V** **Svet javnega vzgojno-izobraževalnega zavoda Strokovni izobraževalni center Ljubljana se imenuje Ida Medved. Mandat imenovane traja štiri leta.**

Prosim za vaš glas.

Zaključujem:

**34 ZA,**

**0 PROTI.**

Dobro delo želim.

Gremo na sedmi predlog mnenja h kandidaturi za ravnateljico Vrtca Jarše. Razprava prosim? Ni razprave.

**Glasovanje poteka o PREDLOGU SKLEPA: Andreji Cebe Mandič se da pozitivno mnenje h kandidaturi za ravnateljico Vrtca Jarše.**

Prosim za vaš glas.

Zaključujem:

**31 ZA,**

**0 PROTI.**

Sprejeto.

Gremo na osmi predlog sklepa o razrešitvi direktorice in imenovanju vršilke dolžnosti direktorja javnega zavoda Živalski vrt Ljubljana. Razprava prosim. Ni razprave.

**Glasovanje poteka o PREDLOGU SKLEPA: Barbaro Mihelič se razreši s funkcije direktorice javnega zavoda Živalski vrt Ljubljana dne 30. 9. 2025. Za vršilko dolžnosti direktorja javnega zavoda Živalski vrt Ljubljana se imenuje Suzana Gajić. Imenovana se imenuje z dnem 1. 10. 2025. Mandat vršilke dolžnosti direktorja traja do imenovanja direktorja javnega zavoda, vendar najdlje za eno leto.**

Prosim za vaš glas.

Zaključujem:

**32 ZA,**

**1 PROTI.**

Sprejeto. Hvala lepa.

S tem smo točko zaključili. Prehajamo na 5. točko.

**AD 5. POROČILO O IZVRŠEVANJU PRORAČUNA MESTNE OBČINE LJUBLJANA ZA LETO 2025 OD 1. 1. DO 30. 6. 2025**

Gradivo ste prejeli, prejeli ste poročilo pristojnega Odbora za finance ter vseh zainteresiranih delovnih teles, prav tako ste pred sejo prejeli primerjavo realizacije prejemkov in izdatkov med polletnim poročili o izvrševanju proračuna MOL po ekonomski klasifikaciji od leta 2012 do letošnjega leta in po uporabnikih proračuna od leta 2012 do letošnjega leta ter stanje zadolženosti in njenih pravnih oseb od 31. 12. 2010 do danes. Prosi gospo Sašo Bistan, da poda uvodno obrazložitev.

**GOSPA SAŠA BISTAN**

Hvala za besedo. Spoštovane svetnice in svetniki, spoštovani župan, podžupani, sodelavke in sodelavci. Poročilo o izvrševanju proračuna Mestne občine Ljubljana za leto 2025 za obdobje od 1. 1. do 30. 6. 2025 so bili prihodki realizirani v višini 207 mio oziroma 36,89  %, odhodki pa v višini 222 mio oziroma 39,61. Realizacija v tem obdobju je odstotkovno primerljiva z realizacijami v enakem obdobju preteklih letih. Na strani prihodkov, prihodki iz naslova dohodnine, te so bili realizirani polovično 101,5 mio od 206, nadomestilo za uporabo stavbnega zemljišča - realizacija je znašala 41,3 mio od predvidenih 89 mio. Na dan 15. 9. 2025 pa je znašala že 59 mio. Turistična taksa. Realizacija v polletju je znašala 2,5 mio od planiranih 7,5, na dan 15. 9. pa 4,1 mio. Prihodki presežkov prihodkov nad odhodki 4.250.000,00, in sicer smo prejeli sredstva od Lekarne Ljubljana. Prihodki iz naslova komunalnega prispevka investitorjev so bili realizirani v višini 15,5 mio, na dan, 15. 9. že 26,4, mio. Kapitalski prihodki 2,4 mio, pričakujemo pa višjo realizacijo v drugi polovici leta. Prihodki iz državnih sredstev in EU sredstva. Realizacijo v polletju beležimo v višini 9,2 mio od predvidenih 34,7. Zaradi gradbene sezone pričakujemo višjo realizacijo v drugi polovici leta, saj na podlagi izvedenih storitev bo tudi več izstavljenih zahtevkov za povračila sredstev. Odplačila kreditov beležimo v višini 7,7 mio EUR. Na strani odhodkov, tekoči odhodki so realizirani pod 40 % in tekoči transferji 50 %. Investicijski odhodki in transferji. Tudi tu se pozna sezonski vpliv. Tako kot vsako leto se večja gradbena dela izvajajo v poletnem času, zato je realizacijo pričakovati do konca leta. Kapitalski transferji, povečanje namenskega premoženja v javni stanovanjski sklad v višini 3 milijone, skladno z dinamiko gradnje in nakupov stanovanj ter drugimi viri financiranja, ki jih vodi javni stanovanjski sklad. N dan 30. 6. 2025 smo koristili 22 mio likvidnostnega kredita, dolgoročno se še nismo zadolžili, to načrtujemo v drugi polovici leta. Ob polletju je bila Mestna občina Ljubljana zadolžena v višini 112, 4 milijone. Vsi proračunski uporabniki so v tem obdobju realizirali 233 mio odhodkov. Zneskovno najvišjo realizacijo ob polletju dosega Oddelek za gospodarske dejavnosti in promet, in sicer 67,6 mio, Oddelek za predšolsko vzgojo in izobraževanje v višini 47 mio in Služba za razvojne projekte in investicije v višini 40,4 mio, najnižjo pa inšpektorat v višini 23.854,00 EUR, odstotkovno pa najvišjo realizacijo beleži Oddelek za predšolsko vzgojo in izobraževanje 52,71  %. In še informacija za novembrsko sejo mestnega sveta načrtujemo uvrstitev rebalansa proračuna 2025 in predloga proračunov za leti 2026 in 2027. Hvala.

**GOSPOD ZORAN JANKOVIĆ**

Hvala lepa. Gospa Jelka Žekar, prosim za stališče odbora.

**GOSPA JELKA ŽEKAR**

Hvala lepa za besedo in lep pozdrav vsem prisotnim v dvorani. Odbor za finance je obravnaval poročilo in zvezi s tem sprejel naslednji sklep. Odbor za finance se je seznanil s poročilom o izvrševanju proračuna MOL za leto 2025, in sicer za obdobje 1. 1. do 30. 6. 2025, in sicer s štirimi glasovi za in enim proti od 5 prisotnih članic in članov odbora. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lep pozdrav vsem v dvorani. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala. Razprava prosim. Gospa Sever, izvolite.

**GOSPA KSENIJA SEVER**

Spoštovani župan, podžupani, svetnice in svetniki, vsi prisotni v dvorani, lepo pozdravljeni. Morda bom danes malo drugače razpravljala o poročilu o izvrševanju proračuna Mestne občine Ljubljana za polletje 2025. Kot sem že večkrat poudarila je to presečen datum. Niso zajeti vsi računi, zato je pogled na to realizacijo nerealen oziroma bolj rečeno nekako pavšalen, pa vendar nakazuje pot realizacije proračuna. V tem letu smo že sprejemali rebalans proračuna za leto 2025, in sicer v plus za okoli 10 mio EUR, to je bila postavka dohodnina za skoraj 12,5 mio EUR, ki pa je zakonsko določen prihodek vseh občin, ostalo so bili popravki med konti. Realizacija proračuna pri 30. 6. 2025 je od sprejetega proračuna za leto 2025 561mio EUR, sedaj 207 mio EUR ali 36,89 %. Vsa leta, kar sem mestna svetnica, je realizacija v polletju od 35 do 37,38 %. Pa sem pogledala malo na prihodkovno stran, kjer sem ugotovila, da je realizacija na posameznih kontih izredno nizka, lahko bi rekla skoraj nična. Vrednost v evrih bom zaokroževala, kapitalski prihodki od 57 mio EUR le 2,3 mio ali 4,13 %, donacije 1,23 %, konto 741 prejeta sredstva iz državnega proračuna in sredstev proračuna EU od 9 mio EUR le 0,19 % ali 16.000 EUR. Je pa realizacija prihodkov na nedavčnih prihodkih ustrezna, udeležba ali davki na premoženje 5,88 %, prihodki od glob in kaznih 36,14 %. To so prihodki, ki so zakonsko določeni. Ljubljančani smo zelo motivirani za plačilo glob, saj so te načrtovane za 4,8 mio in vedno skoraj v celoti realizirane. Odhodki proračuna so višji, in sicer 39,94 % proračuna, zato je izkazan tudi primanjkljaj v višini 15 mio EUR, v rebalansu je bil načrtovan le 69.100,00 EUR. V programski klasifikaciji izdatkov proračuna v indeksu ni po posameznih klasifikacijah drastičnih izstopanj, razen pri varovanju okolja in naravne dediščine, ki je 15 %, zdravstveno varstvo 12,17 %, pri tem primarno zdravstvo realizacija 0 %. Če pa pogledam posamezno klasifikacijo po vseh kontih, pa se pokaže popolnoma drugačna slika. Veliko je postavk, kjer je v polletju realizacija nična. Naj omenim samo nekatere, pri majhnih postavkah primarno zdravstvo 0, nakup vozil urgentnega zdravnika 0. Socialno varstvo od planiranih 4.000  EUR, realizacija 0. Izgradnja večnamenskega centra Jarše, realizacija 0 in še bi lahko naštevala. Tudi zadolževanje občine se je povečalo. Od planiranih 20 mio EUR letno in je ob polletje likvidnostno zadolževanje že 22 mio EUR. Obrazložitev, jo bom citirala. V rebalansu 2025 je na kontu najti kredite pri bankah, predvideno zadrževanje v višini 20 mio EUR za financiranje investicij, ob polletju je evidentirano likvidnostno zadrževanje v višini 22 mio EUR. Ni obrazložitve, zakaj je zadrževanje že preseženo za 2 mio EUR in ali se to lahko naredi brez sklepa mestnega sveta? To je podatek za polletje. Do konca obračunskega obdobja je še 6 mesecev. Bomo videli kaj bo v rebalansu in v zaključenem računu. Pohvalno pa je, da prenosi med postavkami na posameznih kontih niso veliki, so obrazloženi. Manjka pa mi seštevek, vsaj končni, kar vedno poudarjam ob vseh preglednicah. Glede na to realizacijo pričakujem rebalans. Upam, da samo eden in končno realizacijo med 450 in 460 mio tako, da kljub vsakemu planu mislim, da bomo dosegli pol milijarde evrov realizacije oziroma planiranih 561 mio EUR. Bom pa še omenila, tukaj smo govorili, da se dejavnost ZOO izvzame iz kulture. Obrazloženo mi je bilo, da pač po kvalifikacij mora biti v kulturi, samo, ko pogledam na konto 18 in konto 1803, je v seštevku celotnega za kulturo. Hvala lepa.

**GOSPOD ZORAN JANKOVIĆ**

Hvala lepa. Gospa Sojar.

**GOSPA MOJCA SOJAR**

Hvala lepa za besedo. Ker je bila kolegica Severjeva tako izčrpna, upam, da ne bom preveč stvari ponavljala za njo, se bom trudila. Tudi jaz sem pogledala polletno poročilo in se zavedam, da je to polletno poročilo in, da zlasti v gradbenem sektorju še ni prišlo do vsega izvajanja, da ni prišlo do računov. Opominjam pa tudi, da povsod tam, kjer piše, da bodo stvari izvedene v drugi polovici leta, je ta druga polovica leta, se mi zdi samo 4 mesece, od septembra do decembra, ker ne verjamem, razen gradbeni sektor spet, da je kdo med počitnicami in dopusti zelo veliko stvari realiziral. Kar je mene začudilo pri polletnem poročilu je, da so transferni prihodki iz državnega proračuna in evropskih sredstev praktično nični. To pomeni ne črpamo ne iz proračuna vsaj v polovici leta nismo, še manj pa iz evropskih sredstev. Potem, da je bilo dano investicijskih transferji javnim zavodom samo 3 mio od planiranih 17 mio. In pa investicijski transferji posameznikom in zasebnikom spet realizacija 152.000 od celega milijona, to se prav 14,7 odstotkov, to se mi res ne zdi veliko. Ker pa sem članica Odbora za gospodarske dejavnosti, kmetijstvo in turizem, bom najprej nekaj iz tega področja komentirala. Najprej, če pogledam turizem, tukaj lahko samo pohvalimo, ker pri turizmu so bili na nekaterih postavkah počrpana že vsa sredstva nekje 95 %, nekje 93 %, kar pomeni, da bo v rebalansu potrebno zagotoviti turizmu dodatna sredstva, verjetno. Kar pa začudi, da so to se prav sredstva turistične takse so bila namenjena financiranju projekta za varovanje objektov pod zahodnim pobočjem ljubljanskega gradu. To je verjetno za turiste v Ljubljani zelo pomembno, poleg tega ureditvi parkov in pa, da je bila financirana turistična infrastruktura v krajinskem parku Tivoli. Zanimivo in seveda ureditev vodne skulpture, na katero smo Ljubljančani strašno ponosni. Potem, če na postavki kmetijstva, programi za ohranjanje in razvoj kmetijstva realizacija 0 EUR od planiranih 100.000 EUR. Tukaj so mi povedali na odboru da čakajo predlog pravilnika, ki so ga oni tudi nekaj dopolnili in osnutek, ki bi moral biti že zdavnaj sprejet, stoji na ministrstvu za kmetijstvo in zato ne morejo iti v javni razpis, ljubljanski kmetje pa čakajo že kar nekaj časa na razpis in seveda tudi na sredstva. Potem razvoj civilne družbe in ostalo. To je pač postavka 0 EUR, tukaj so sredstva namenjena za sofinanciranje programov dela lokalnih društev, seveda ta sredstva bodo, bodo dodeljena po tem, ko se bodo vsa ta, vse te investicije zaključile oziroma dogajanje, vsi programi in bodo dobili za nazaj financirano. Če pogledamo varovanje okolja in naravne dediščine. Sanacija črnih odlagališč od predvidenih 600.000 EUR, realizacija 30.000 EUR. Tukaj se mi postavlja vprašanje, dobro od polovica leta, ampak to je res slab odstotek. Ali imamo v Ljubljani tako malo črnih odlagališč in zanje, to se prav tako malo ali pa inšpekcijske službe premalo delajo? Potem recimo vzdrževanje meteorne kanalizacije od predvidenih 700.000 EUR, 54.000 EUR, to je manj kot 8 %. Tukaj me seveda veseli, ko je razloženo koliko požiralnikov, ponikovalnic in tako veliko in ostalih stvari je bilo očiščeno in močno upam, da v rebalansu sredstev na tej postavki ne bodo zmanjšana ker bo zelo pomembno v jesenskem času čiščenje meteornih jaškov na cestiščih, ki so se med poletjem bogato zarasla s travo, zato da ne bo na cestah zastajale luže. To se zdi mogoče nepomembno, ampak če malo pogledate te meteorne jaške zlasti na kakšnih stranskih ulicah in cestah boste videli kakšne lepe grmičke trave imajo in to ne more vode dobro požirati. Potem na postavki razpolaganje z zemljišči, urejanje mestnih zemljišč pri mestnih vrtičkih, samo tukaj so bila porabljena sredstva 15.000 EUR oziroma 5 % in povsod, kjer je tako majhna poraba seveda se pokaže, se pokaže skrb, da ne bodo ta z rebalansom potem prerazporejena na kakšno drugo postavko. Tudi pridobivanje zemljišč je bilo zelo slabo, to se pravi pridobivanje MOL zemljišč zelo slabo realizirano, Naslednje, kar sem na prejšnji seji dobila odgovor Službe za digitalizacijo na postavki Znanost in tehnološki razvoj. Ta program je namenja digitalni preobrazbi in uvedbi inovativnih rešitev v MOL. Na prejšnji seji sem dobila 8 strani projektov te službe za obdobje 2023 do 2025. S tem proračunom, to se pravi v poročilu o izvajanju proračuna je bilo predvidenih sredstev skoraj 1 mio, realiziranih je bilo pa 37.000. Zato kljub temu, kljub takemu izčrpnemu odgovoru vseeno ne vem, kaj služba za digitalizacijo točno počne. Nekajkrat sem že vprašala, kdaj bo posodobljena tudi spletna stran Mestne občine Ljubljana. Morda to ni projekt Službe za digitalizacijo, ampak vsekakor bi bilo pa nujno potrebno. Na Oddelku za zaščito in reševanje je na postavki opremljanje štabov enot in služb. realizacija 3.000  EUR, kar pomeni samo 10 % sprejetega proračuna in sredstva so bila prerazporejena na mednarodno vajo vodnikov reševalnih psov in nekaj za fotokopiranje in založništvo. Moje vprašanje tukaj seveda je, da ob teh nepredvidljivih razmerah vemo, da in podnebnih in varnostnih, Mestna občina Ljubljana po mojem mnenju izkazuje premajhno podporo in premajhno skrb za zagotavljanje zadostne in primerne opreme. Ker iz teh nekaj odstotkov 10 je bilo kupljen varilni aparat in ročni viličar, tako piše v poročilu. Še postavka Šport, je tudi na zelo veliko teh kontih realizacija 0. Teniški center 0. Plezalni center 0, ledena dvorana 0, projekti športa, sofinanciranje Eko sklada 0, Zgornje Gorje obnova počitniškega doma 0. Kopališče Kolezija bazenska ploščad 0. To se je morda že realiziralo do zdaj. Skupno bi lahko pod črto rekli, da realizacija ni bila najboljša, čeprav smo slišali kar visok odstotek skupno koliko je bilo realizirano. Kot sem že rekla me malo skrbi prerazporejanje oziroma bom vse te postavke, ki sem jih zdaj navedla kot premalo oziroma 0 realizirane seveda pogledala tudi v rebalansu in primerjala s tem poročilom. Hvala lepa.

**GOSPOD ZORAN JANKOVIĆ**

Hvala lepa. Gospod Striković.

**GOSPOD DENIS STRIKOVIĆ**

Spoštovane in spoštovani. Prva stvar mislim, da je to takšen dokument, ki ga bi morali obravnavati vsi odbori tega mestnega sveta. Samo 5 odborov, 13 jih je, obravnavalo ta dokument in da prek različnih odborov bi se lahko pač dotaknili dotičnih politik in zakaj niso bile izvršene v takšni ali drugačni meri. Neka druga stvar je pa glede donacij, pač donacije so neko brezpogojno plačilo in večinoma se pojavljajo pri četrtnih skupnostih. Tam se je pa našla tudi neka finančna, finančni znesek državnega zavoda, ki ne paše tam, ki ni donacija, ni pa tudi v tem smislu nepovratno sredstvo. Pač, če država nekaj sofinancira, sofinancira programe, ne donira sredstva občini. In mnoge stvari so vidimo da bi bil tudi čas, da se občina, da občina zmanjša ta svoj dolg in bi kljub temu da vidimo da kot četrtne skupnosti kot podhranjene, da tudi iščejo te neke drobtine prek donacij, da bi, da bi bilo celo boljše, da se da neke da neke postavke da se niso izvršile kakor je, kot je na primer 0,5 mio glasila Ljubljana ali pa ali pa kakšna reprezentanca, o katerih so mediji poročali. In bi lahko tudi ta sredstva več dali v smeri četrtnih skupnosti ali pa zmanjšanje dolga. Hvala.

**GOSPOD ZORAN JANKOVIĆ**

Hvala lepa. Zaključujem razpravo. Gospa Bistan, zaključna beseda?

**GOSPA SAŠA BISTAN**

Jaz bi samo gospe Severjevi povedala, da v bistvu nadzorni odbor ugotovil, da se oziroma izračun kaže, da se lahko še preko 200 mio zadolžimo glede na stanje, kot ga imamo, da za likvidnostno zadolževanje v okviru leta ne potrebujemo soglasja ne Ministrstva za finance in ne mestnega sveta, to je v skladu z zakonodajo. In da živalski vrt je določen v programski klasifikaciji, tako kot ga določa država. Mi ga iz programske klasifikacije ne moremo dati, smo ga pa od proračunskega uporabnika Oddelka za kulturo preselili k proračunskemu uporabniku OVO, se pravi Oddelek za varovanje okolja.

**GOSPOD ZORAN JANKOVIĆ**

Ugotavljam navzočnost po celotni točki. Rezultat navzočnosti: 39.

**Glasujemo O PREDLOGU SKLEPA: Mestni svet Mestne občine Ljubljana se je seznanil s Poročilom o izvrševanju proračuna Mestne občine Ljubljana za leto 2025 od 1. 1. do 30. 6. 2025.**

Prosim za vaš glas.

Zaključujem.

**29 ZA, se je seznanilo,**

**7 se jih ni seznanilo.**

Hvala lepa. Hvala, Saša.

Gremo na točko 6.

**AD 6. PREDLOG SKLEPA O ODVZEMU STATUSA GRAJENEGA JAVNEGA DOBRA** – **(NA NEPREMIČNINAH Z ID ZNAKOM: PARCELA 2679 85/50, PARCELA 2679 85/51, PARCELA 2679 85/52, PARCELA 2679 85/53, PARCELA 2679 85/54, PARCELA 2636 720/9, PARCELA 2636 720/11, PARCELA 2636 720/13, PARCELA 2636 720/10, PARCELA 2636 720/12 IN PARCELA 2679 119/9)**

Gradivo ste prejeli, prejeli ste poročilo pristojnega odbora. Prosim go. Žitnik za uvodno obrazložitev. Gospa Žitnik klepetate, klasična ženska ne, zdaj pa oddahnite malo, malo oddahni, da boš povedala. Pri kateri točki smo? Pri 6, ni 7, ampak je 6 tvoja točka. No, samo da veš.

**GOSPA MAJA ŽITNIK**

Moja je 6, 7, 8, ampak poročam številko 6. joj, se opravičujem, sem delala. To se pravi. Predlog sklepa o odvzemu statusa grajenega javnega dobra. Podajam pojasnilo in če se strinjate, mislim strinjate, jaz sem pravzaprav že zadnjič povedala, jaz ne bom navajala vseh parcelnih številk četrtnih skupnosti, to se pravi gre za 11 nepremičnin za, gre za četrtno skupnost Rožnik, kjer imamo več parcel ob Cesti Rožna dolina 3 in Rožna dolina 9 in pa za Četrtno skupnost Bežigrad, kjer je več parcel ob Kolarjevi ulici in v skladu z drugim odstavkom 262. člena Zakona o urejanju prostora na omenjenih nepremičninah ni več podan razlog za obstoj statusa grajenega javnega dobra, ker je bila občinska cesta, ki je potekala po predmetnih nepremičninah, urejena na drugih nepremičninah, zato se predlaga odvzem statusa grajenega javnega dobra, kar bo omogočilo razpolaganje z nepremičninami. Sprejem predloga sklepa pomeni potencialni prihodek proračuna Mestne občine Ljubljana zaradi prodaje nekaterih nepremičnin, katerim bo odvzet status grajenega javnega dobra. Predlagamo, da sprejmete predlog sklepa.

**GOSPOD ZORAN JANKOVIĆ**

Hvala lepa. Prosim gospoda Horvata za stališče odbora.

**GOSPOD IGOR HORVAT**

Hvala za besedo, lep pozdrav vsem skupaj. Odbor za urejanje prostora in na 4. korespondenčni seji obravnaval predlog sklepa o odvzemu statusa grajenega javnega dobra in sprejel naslednji sklep. Odbor za urejanje prostora podpira sprejem predloga sklepa o odvzemu javnega dobra, na parcelah katere ste navedli. Sklep je bil sprejet s šestimi glasovi za in nobenim proti od šestih navzočih. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospod Horvat, ne replika. Kdo še? Gospa Sojar, edina. To je še od replike. V redu, v redu, gospa Sojar, izvoli.

**GOSPA MOJCA SOJAR**

Hvala lepa. Ker je to v četrtni skupnosti kjer tudi jaz živim, sem si pogledala pač te parcele, ki bi jim jaz bolj rekla škrbine, ker so to taki majhni koščki ob cesti. In sem vedno navdušena oziroma podpiram, da se te stvari prodajo oziroma status javnega dobrega najprej vzame. Zanima pa me, če je že morda kdo od sosednjih lastnikov pokazal kakšen interes, da bi te majhne škrbine kupil ker tudi jaz sem že nekoč pokazala interes po taki škrbini oziroma kakšen od mojih znancev. Kaj se je zgodilo? Zataknilo se je seveda pri tem po kakšni ceni Mestna občina Ljubljana prodaja te škrbine. Te, ki se danes odvzema status javnega dobrega, niso za nikamor. To so eni majhni trikotniki in tako naprej in jaz mislim, da MOL bi moral bit samo vesel, da se te stvari ne rečem čisto pod ceno, ampak da se jih znebi, da se to zemljiško pravno uredijo in da tisti lastniki mogoče sosedje, da zaključijo neko svojo parcelo v celoti. Hvala.

**GOSPOD ZORAN JANKOVIĆ**

Zaključujem razpravo. Gospa Sojar, samo en odgovor. Malo prej ste diskutirali pri proračunu, ste imela kup pripomb. Takih in takih. Prodali bomo po čim višji ceni. Stališče mestne občine je, da kupujemo poceni, prodajamo drago. Pa vi lahko razlagate kar želite, ampak dokler sem jaz tu, bo čim višja cena. In za vse te parcele bomo to dosegli. Ne morete, zaključil sem razpravo. Navzočnost sem počakal. Ugotavljam navzočnost. Rezultat navzočnosti: 38.

**Glasovanje poteka O PREDLOGU SKLEPA**: **Mestni svet Mestne občine Ljubljana sprejme predlog Sklepa o odvzemu statusa grajenega javnega dobra na nepremičninah, ki sem jih že prej prebral.**

Prosim za vaš glas.

Zaključujem glasovanje:

**38 ZA,**

**0 PROTI.**

Hvala lepa.

Gremo na 7. točko dnevnega reda.

 **AD 7. PREDLOG SKLEPA O SPREMEMBAH SKLEPA O CENAH POSAMEZNIH VRST VOZOVNIC V MESTNEM LINIJSKEM PREVOZU POTNIKOV**

Gradivo ste prejeli. Prejeli ste poročilo pristojnega odbora. Prosim gospoda Roka Viharja, da poda uvodno obrazložitev.

**GOSPOD ROK VIHAR**

Spoštovani župan, spoštovani podžupani, navzoči svetnice in svetniki. 1. 8. 2025 letos je začela veljati Uredba o spremembi Uredbe o načinu izvajanja gospodarske javne službe, javni linijski prevoz potnikov v notranjem cestnem prometu in koncesiji te javne službe in ureditvi sistema enotne vozovnice. Ta uredba določa novo tarifno lestvico v javnem linijskem prevozu potnikov, ki je v tem trenutku višja od tarifne lestvice, ki velja v mestnem linijskem prevozu. Razlog za pripravo sprememb Sklepa o cenah posameznih vrst vozovnic v mestnem linijskem prevozu potnikov je predvsem o izenačitvi te cene, se pravi, da bo v mestu veljala za enako razdaljo enaka cena kot trenutno velja v JPP sistemu, se pravi v državnem sistemu medkrajevnih linij. Zaradi tega predlagamo, da se cena v coni 1, ki danes znaša 1,30 EUR zviša na 1,50 EUR, saj se potrebno zavedati, da so številne linije mestnega potniškega prometa tudi integrirane. To pomeni, da del linij poteka v mestu, del linij pa poteka v primestju. In trenutno neskladje je na dolgi rok težko vzdržno, ker trenutno veljata, sta v veljavi 2 različna cenika in je to potem tudi za potnike lahko begajoče. Kar bi na tem mestu poudaril pa je, da ta sprememba 75 % potnikov LPP se jih ne bo zadevala, 75 % potnikov je namreč imetnikov terminskih vozovnic. Cene terminskih vozovnic se s tem predlogom ne spreminjajo. Ostanejo enake. To pomeni študenti, dijaki, upokojenci bodo in vsi ostali koristniki ali imetniki terminskih vozovnic se bodo vozili še naprej po enakih cenah. Se pravi ta sprememba v kolikor bo podprta velja samo za tiste, ki vsakič, se pravi za občasne potnike, ki pri vsaki vožnji posebej plačajo to ceno enkratne vozovnice. Verjamemo pa, da se bo s tem ukrepom delež potnikov, ki koristi terminske vozovnice iz trenutnih 75 %, ki je že tako zelo velik, v prihodnje še povišal. Tako, da predlagam Mestnemu svetu Mestne občine Ljubljana, da ta predlog sklepa podpre.

**GOSPOD ZORAN JANKOVIĆ**

Hvala lepa. Rok, kar k meni se usedi, prosim te. Prosim gospo Ugrinovski, da poda stališče odbora.

**GOSPA VESNA UGRINOVSKI**

Odpor za gospodarske javne službe je na svoji 1. korespondenčni seji podprl sprejem predloga Sklepa o spremembah Sklepa o ocenah posameznih vrst vozovnic v mestnem linijskem prevozu potnikov s petimi glasovi za in enim glasom proti od sedmih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja k tej točki. Hvala.

**GOSPOD ZORAN JANKOVIĆ**

Razprava. To je nekaj narobe zdaj. Jaz ne vem, kaj naj naredim? Če piše replika. Saj sem povedal kaj, ampak je zunaj govoril, a zdaj dovolim ali ne, če ima repliko? Gospa Babnik, Kubo, Shala, Sojar. Problem je, da imamo 4 replike, ker so prej pritisnili. Kaj naj zdaj? Berem, kar piše.

... /// ... iz dvorane – nerazumljivo ... ///

**GOSPOD ZORAN JANKOVIĆ**

Gospod Primc, izvolite. Repliko imate. Ja, tako piše. Meni piše replika. Ne vem, kam ste se prijavil. Sem povedal, kako se prijavljate, ampak za vas je to prehudo.

**GOSPOD ALEŠ PRIMC**

Hvala za besedo. Praktično ne mine seja, ko nimamo na dnevnem redu podražitev. In tokrat ste še zmislili, da je podražitev uskladitev cen. Zakaj niste uskladili na nižje cene, na obstoječe cene, da bi uskladili navzdol, to je ena zadeva. Pravite, da to 75 % potnikov ne bo prizadelo. Seveda v tej rundi ne. Naslednjo sejo boste prišli z novim predlogom boste rekli, ja moramo uskladiti, glede na to, da je bilo zadnjič podraženo za tistih 25 %, ni fer, da tistih 75 % ima obstoječe cene, moramo uskladiti. Glejte, dražite življenje Ljubljančank in Ljubljančanov in naših gostov preko vsake mere, tokrat za 15 %. Boste spet rekli, ja, saj je samo 20 centov. Ni res, ni 20 centov. Človek se lahko pelje po Ljubljani, 3× 4× 5× ali pa 10× na dan in bo dal 20 centov več, lahko se vozi cel mesec in tako naprej. Se pravi, ne gre za 20 centov, gre za 10, 15, 20 ali pa 50 EUR. In to draženje, to draženje življenja v Ljubljani, s tako lahkoto s tako brez vsakega občutka, da od Ljubljančank in Ljubljančanov je presram. To je ena zadeva, druga zadeva pa, rekli ste, da podražitev bo povečala uporabo potniškega prometa. Še moram reči ne poznam ne poznam enega normalnega človeka ki bi rekel da bo rajši neki kupu zato ker je dražje. In vi trdite, da boste s podražitvijo dosegli večjo uporabo potniškega prometa. To je noro. Se pravi ne govorite in ne zavajate ljudi, niso nori, vsak človek glede na svoj denar in če nekaj dražje bo manj rad kupil kot pa če je cenejše, posebej, če gre za isto storitev. Naslednja zadeva je pa spodbujanje potniškega prometa. V Ljubljani toliko govorimo, da bi radi spodbujali potniški promet. V Ljubljani toliko govorimo, da bi radi umaknili, umaknil avtomobilski promet iz mesta. Zato seveda gradimo oziroma hočete graditi garažno hišo v centru mesta, kjer hočete razbremeniti center Ljubljane avtomobilskega prometa, zato ukinjate linije potniškega prometa, ker hočete razbremeniti Ljubljano mestnega prometa, zato dražite potniški promet, ker hočete razbremeniti Ljubljano avtomobilskega prometa. To so sami ukrepi to kar sem zdaj naštel in to kar delale so vse ukrepi s katerimi ne boste razbremenili Ljubljano avtomobilskega prometa, ampak boste količino avtomobilov v Ljubljani še povečali. Jaz sem pa zato, da se v resnici v Ljubljani razbremeni avtomobilski promet oziroma, da se kar se da veliko naredi za to, da bi bilo tega avtomobilska prometa v Ljubljani čim manj. Za tiste, ki ga pa nujno potrebujejo na primer starejši ljudje s posebnimi potrebami, z gibalno oviranostjo, da se jim pa omogoči tudi avtomobilski, ker bo sicer avtomobilskega prometa, ampak to kar vi delate je vse v kontra smer, vključno s to podražitvijo. Tako da jaz bom odločno glasoval proti tej 15 % podražitvi avtobusov v Ljubljani.

**GOSPOD ZORAN JANKOVIĆ**

A imam pravico do replike? Gospod Primc, ne samo da delate cirkus pred mestnem hišo, ampak tudi tu. Če bi vi poslušali gospoda, namestnika direktorja Roka Viharja, on je rekel po izkušnjah, da ta podražitev bo pomenila večje število terminskih vozovnic, zdaj jih imamo 75 %. In če bomo prišli na 90 %, bomo praktično vsa vrata odprli. To, kar vi razlagate še naslednjo traparijo. Zakaj ne znižate to na nižjo vrednost? Nismo mi dvignili vrednost, je država naredila. In tretje, zdaj v bistvu ugotavljam zakaj vas to boli, verjetno boste morali plačevati več za najem avtobusa, ko vozite vaše privržence pred mestno hišo. Tako, da boste lahko uredili. Naprej prosim gospa Maruša Babnik. Jaz imam to, nimam drugo.

**GOSPA MARUŠA BABNIK**

Dober dan vsem skupaj. Ravno naključje je danes 22. 9., 22. september, Evropski dan brez avtomobila. In na seji mestnega sveta bomo podražili javni promet, javni prevoz. Odlično. V vsem tem leporečju kako skrbimo za Ljubljančane je seveda ta podražitev neprimerna. V času v katerem Ljubljančani živimo in namesto, da bi v tem tednu ko ste tako pripravljali aktivnosti za bomo rekli uporabo zelenega prevoza ali zelenih oblik premikanja oziroma mobilnosti, pa na ta dan dražimo promet. Seveda bomo v Slovenski demokratski stranki proti in gospod župan morda samo toliko. V Beogradu imajo od 1. 1. 2025. brezplačni javni promet za vse. Mogoče bi se pri kolegu Vučiću pozanimal, kako narediti javni prevoz brezplačen, tako kot ga je on v Beogradu? Če lahko 1,2 mio prebivalcev Beograjčanov se vozi brezplačno, zakaj se ne bi tudi 300000 Ljubljančanov in vsi tisti, ki prihajajo na delo v Ljubljano. Pozanimajte se še za kaj dobrega za ljudi, ne samo za sebe. Še ena stvar, če bi šli danes na avtobus LPP, jaz sem danes uporabila avtobus 3×, v službo oziroma bom tretjič, ko bom šla s te seje, je na avtobusu danes mnogo več potnikov, kot jih je pretekle dni. Zaradi tega, ker je danes evropski dan brez avtomobila in je LPP brezplačen. Po informacijah naj bi 6 % Slovencev vsak dan uporabljalo javni prevoz. 6  %, zato pa imam težave v Ljubljani z avtobusi oziroma s prometom, zato, ker preveč ljudi uporablja lastne avtomobile. Še ena stvar, v programu 2018-2022 je Slovenska demokratska stranka predlagala, da bi iz mestnega središča bile določene avenije avtobusov, avtobusnih linij, ki ne bi imela urnikov oziroma voznih redov, kar pomeni, da bi ves čas tako na nek način ne kot tramvaj, no vozila na konce na določene konce Ljubljane. Tako bi razbremenili mestno jedro. Potem pa ob teh koncu teh postaj, bom rekla razvejali avtobusne linije še po drugih delih. Mislim, da bi bil to en tak ukrep, ki bi lahko razbremenil promet, tako da jaz upam, da svetniki Mestnega sveta Mestne občine Ljubljana danes tega predloga ne boste podprli tudi zaradi tega ker danes bi se vsi morali na to sejo pripeljati v zelenem mobilnem okolju. Hvala.

**GOSPOD ZORAN JANKOVIĆ**

Hvala lepa. Replika zelo kratka, vse ste povedali razen to, da zadovoljstvo potnikov z LPP je 94 %. Gospa Kubo, izvolite.

**GOSPA PETRA BLAJHRIBAR KUBO**

Najlepša hvala za besedo. Spoštovani. Ja. Okej, a se zdaj sliši? Okej, super. Spoštovani. Ali je sedaj pravi čas, da zvišamo ceno enkratne vozovnice, ko pa vozni redi niso zanesljivi, so avtobusi prepolni, pogosto zamujajo ali pa sploh ne pridejo? Mestna občina navaja, da je v zadnjem desetletju obnovila vozni park 201 okolju prijazno vozilo, velik del na metan. Vsi avtobusi so nizkopodni, klimatizirani, opremljeni z napovedniki postajališč. A kljub novi floti so sopotniki že večkrat poročali o nemogočih razmerah. Avtobusi so navajam tako polni, da se vrata težko zaprejo. Pomanjkanje prostora, slaba prezračenost, gneča, še posebej v zimskem času, ko se ljudje raje odpravijo z avtobusom kot peš ali s kolesom. Drug pogost problem so zamude. Po podatkih LPP je točnost odhodov z začetnih postaj visoka okoli 96 %, a med vožnjo se zaradi zastojev, prometnih ovir in slabih vremenskih razmer redno pojavljajo prevelike zamude. Časovni razpored se ne spoštuje. Ljudje čakajo na avtobusih čezmerno dolgo ob zadnjem deževju recimo so ljudje čakali tudi po 50 minut na dežju. Čakalne dobe po postajah so neenakomerno razporejene. Se pravi avtobusi na isti liniji v določenem času se podvajajo, pridejo hkrati, potem jih pa 20 minut ni, a ne. Jaz sama ne uporabljamo avtomobila, razen v izrednih primerih, ko uporabimo Avant to go in se večino časa peljem s kolesom. Ampak kadar pa moram na avtobus se prav recimo dežuje, sneži je pa pač vožnja z LPP pogosto frustrirajoča pa imam res rada avtobuse pa mislim, da so naši avtobusi res dobri pa res lepi. Ko grem z avtobusom od doma, to pomeni, da moram že vnaprej s planirat precej dodatnega časa ker vem, da bodo vožnja z avtobusom nepredvidljiva. Če moram recimo po otroka v vrtec oziroma zdaj v šolo moram iz službe oditi več kot eno uro prej, medtem ko za isto razdaljo z kolesom potrebujem 15 minut. Pač moram računat na zamudo, na to da avtobus morda sploh ne pride ali pa celo, da bo tako poln, da mi šofer oziroma voznik ne bo odprl vrat na avtobusni postaji in bo pač sam speljal naprej, ker pač vrtec in šola sta odprta samo do petih in takrat je največja gužva na cesti. Ko javni prevoz ni zanesljiv, se ljudje pričakovano začnejo odmikati od njega. Raje uporabijo avto, če ga imajo, če pa avta nimajo, pa so pač prikrajšani. In se mi zdi, da podražitev v tem trenutku lahko pomeni dodatno obremenitev in nadaljnjo odtujevanje uporabnikov. Brez izboljšav v hitrosti, frekventnosti, zanesljivosti in ostalih infrastrukturnih ukrepih je podražitev le dodatni strošek brez jasne vrednosti. Namesto takojšnje podražitve v Levici med drugim predlagamo uvedbo rumenih pasov vsaj po vseh glavnih vpadnicah, zagotavljanje večje frekventnosti avtobusov, boljšo koordinacijo linij, da se ne dogaja, da so čakalne dobe pač predolge oziroma da ne prihaja več avtobusov hkrati, vlaganje v varno in kakovostno kolesarsko infrastrukturo, razvijanje podaljšanja liniji v sosednje občine, se prav kombinirane avtobuse. Pa ponovno uvedbo nočnih linij, ki bi mladim pa tudi drugim omogočilo varen prihod pozno ponoči domov. Samo tako bomo ljudem res ponudili alternativo avtomobilu. Če avtobus pomeni izgubo časa, negotovost in slabo voljo, bo vedno zadnja izbira, ne glede na ceno. Skratka, dokler ne bo resnih izboljšav, podražitev ni sprejemljiva. Potrebujemo rešitve, ki bodo javni prevoz naredile hitrejši, zanesljivejši in dostopnejši, ne pa dražji. Zato bomo v Levici tokrat glasovali proti podražitvi.

**GOSPOD ZORAN JANKOVIĆ**

Hvala lepa. Gospa Shala.

**GOSPA GANIMET SHALA**

Spoštovani župan, podžupani, spoštovane mestne svetnice, svetniki in vsi navzoči v dvorani. Javni potniški promet je ena od ključnih mestnih storitev, ki prinaša izrazite pozitivne učinke, manj osebnih vozil, manj zastojev, čistejši zrak, bolj zdravo okolje in živahnejšo mestno središče. Vse to pa velja le, če ga uporablja dovolj veliko ljudi. Razumemo razloge, zaradi katerih je podan predlog za zvišanje cen enkratnih vozovnic. Rada bi poudarila, da so to enkratne vozovnice ne terminske, se pravi ne mesečne ne letne. Zato bomo predlog podprli. Zelo pomembno je, da cene terminskih vozovnic, kot sem že omenila, ostajajo nespremenjene. Ukrep bo torej za del predvsem občasne uporabnike, torej tiste, ki kombinirajo različne oblike mobilnosti. Socialni demokrati hkrati poudarjamo, da v kolikor želimo doseči cilje trajnostne mobilnosti in vse pozitivne učinke množične uporabe javnega prometa, bo moral ta postati bolj privlačen, zato predlagamo, da se ob podražitvi, če bo le ta sprejeta, vzporedno razvijejo še dodatne spodbude oziroma ukrepi, kot denimo dodatne oblike ugodnejših dogodkovnih vozovnic, cenejše povratne vozovnice ob večjih športnih ali kulturnih dogodkih. Nekaj tega poznamo že, če gremo v Stožice na razne dogodke, tam imamo brezplačne vozovnice z mestnim avtobusom. Drugi predlog bi bil ugodnejše vozovnice ob konicah onesnaženosti zraka. To poznajo v drugih mestih. In tretji nek nagradni sistem oziroma zbiranje točk in popustov pri nakupu mesečne vozovnice ali vstopnice na kulturni dogodek, ko smo že prej omenili. Se pravi predlogov je kar nekaj možnosti je kar nekaj. Osebno bom podprla zato ker tukaj, kot smo že prej slišali, gre za 75 % Ljubljančank in Ljubljančanov ne bo, se prav se njih to ne bo dotaknilo, bodo samo občasni uporabniki. Toliko z moje strani. Hvala.

**GOSPOD ZORAN JANKOVIĆ**

Hvala lepa. Gospa Sojar.

**GOSPA MOJCA SOJAR**

Hvala lepa. Tudi jaz vse te razprave predhodne pred mano se z njimi strinjam, zato ne bom tako na široko razpravljala, vseeno pa se mi zdi, da je ta ukrep podražitve enkratne vozovnice bolj vzgojni kot pa karkoli drugega. Dobro razumem razlago oziroma to kar je gospod povedal zakaj se draži, mi je povsem jasno, vendar pa če nekaj podražimo se mi zdi da bi bilo prav da se Ljubljančanom da tudi nekaj v zameno, kar pomeni da tega jim pa ne moremo dati v zameno ker smo ujeti v neke ozke ceste, ozke ulice, rumene pasove na katerih tudi nastajajo kolone avtobusov, o tem smo tudi že brali oziroma videli da na rumenih pasovih stojijo avtobusi. Skratka tak vzgojni ukrep, ki samo kot rečemo udari po denarnici in ne da nič nazaj ne bo dobro sprejet oziroma ni dobro sprejet in jaz se tudi strinjam s svojimi pred govorci da je morda samo še vprašanje časa kdaj se bodo podražile tudi terminske vozovnice ker se pač vse draži in jaz tega, podražitve danes ne bom podprla.

**GOSPOD ZORAN JANKOVIĆ**

Hvala lepa.

**GOSPA MOJCA SOJAR**

Prosim.

**GOSPOD ZORAN JANKOVIĆ**

Se pravi predlagate, da podražimo še terminske?

**GOSPA MOJCA SOJAR**

Ne.

**GOSPOD ZORAN JANKOVIĆ**

Sem mislil, da.

... /// ... iz dvorane – nerazumljivo ... ///

**GOSPOD ZORAN JANKOVIĆ**

Podražitev terminskih? Hvala za idejo. Gospod Striković.

**GOSPOD DENIS STRIKOVIĆ**

Spoštovane občanke, spoštovani občani. V evropskem tednu mobilnosti so vam v programu pozabili napisat, da se bo povišala cena vozovnic. To bi mogli tudi biti v tem programu, nujno bi bilo, zelo zanimivo, zelo dober tajming in zelo zanimiva obrazložitev. Jaz bom imel obširno razpravo, ne bom bil kratek, tako kot je bila moja predhodnica ker tukaj je res veliko stvari za povedat. Torej za skoraj 13 % se zvišuje cena za enkratno vozovnico. Zdaj pa gremo, gremo prvo na to opredelitev, ki smo jo slišali od uvodničarja. Enaka razdalja, enaka cena. Potem, dajo kot nek slab izgovor dajete in v oddelku in v LPP, se na uredbo sklicujete. Upam, da ste se ostali tudi prebrali uredbo? V uredbi marsikaj piše in ne neka direktna povezava z Mestno občino Ljubljana, občina ima pravico sama določati ceno vozovnic. Tarifna lestvica, do 5  km 1,5 EUR med 5 in 10 2 EUR, med 10 in 15 2,5 EUR. Kaj bomo potem? Se bomo tudi tukaj prilagajal. V Ljubljani se usedeš na enem koncu, je hitro 5 km, hitro je tudi 10 km na tej strani. Kaj bodo potem še više enkratne vozovnice? Potem kaj, to tudi ne pije vode, iz katerega? Pozabili ste tudi na uredbi, da piše, da se mesečna vozovnica, da pride do izračuna cene mesečne vozovnice, tako da se pomnoži cena enkratne vozovnice z 32. Kaj bo potem? Naslednji korak je kaj 48 EUR za mesečno vozovnico. To govorim za občane brez študentov itd.. Tako da se ta, ko ste na hitro to opredelitev in še celo tukaj se pač ste zapisali, da pričakujete 1,7 mio EUR letno večjega prihodka, me prav zanima, bomo opazovali, če se bo to zgodilo. Vidimo pa, da z vsemi temi ukrepi, ker cena enkratne vozovnice je širša, širše vprašanje v kakšnem mestu želimo živet in je povezan z različnimi stvarmi, ne samo, ne samo s tem, da bomo na tak način pridobila več tistih, ki bojo kupili mesečne vozovnice, ker vidimo, da se z leti s temi ukrepi, ki jih občina delala s parkiranjem itd., da se je delež tistih, ki gredo na avtobus, da se znižal, znižal se na način, tudi jaz sem med temi, številni smo, intermodalni, da uporabljamo, gremo peš, s kolesom ali z avtomobilom in občasno tudi se uporabi javni prevoz. In kaj se v taki situaciji, ko je neka širša politika na primer to se nikoli ne sme v nekem mestu zgoditi, da je cena ene ure parkiranja da je cenejša od vozovnice za enkrat. Kaj to pove nekomu, ki ima avtomobil, da gre raje z avtom in po opravek in parkira in se vrne naprej. To je pač s to ceno, ko gremo nad ta strošek je to je dodatna spodbuda, da ne izberemo avtobus tako, da ni ni pametna politika v tem smislu. In celo danes smo slišali, da imajo nekatera mesta celo brezplačno, imajo potniški promet pa celo ni Zoran ampak je Zohran, vam dan en primer za New York, bo verjetno bodoči župan New Yorka celo napoveduje brezplačno v New Yorku. In tukaj vidimo, da je tudi Ljubljana je nekje na sredin, so številna mesta, ki so tudi veča itd., ki imajo ta mestni potniški promet veliko bolje organiziran. Zdaj boste rekli, tudi tukaj so ponovno hruške in jabolka, zdaj imamo te, imamo mestne linije, imamo mestne podaljšane linije, imamo te medkrajevne linije in smo to zdaj kar vse pomešali, če se je moglo samo na nekaterih linijah podražiti, to ni večina linij je mogoče po številkah ampak večina je tisto kaj meščani vsakodnevno uporabljajo kje največ tistega prometa. Tako da je v tej res v območju Mestne občine Ljubljana ne te, ki so povezane na tak ali drugačen način z drugimi deli, z drugimi občinami v soseščini. Tako, da res to ni, ni prava smer in to že vidimo že od začetka leta. Tudi to je bilo danes že omenjeno. Od začetka leta gremo vse v neke podražitve in še kaj je najhuje, da mi tistih najbolj revnih, ki si ne morejo mogoče tudi privoščiti, ker jim je vsak tak strošek, kljub temu, da mi imamo za brezposelne vozovnico za 20 EUR, ampak, ko se odločajo za samo mogoče parkrat na mesec, da nekam grejo, jih še dodatno jih mogoče obdavčimo. Zakaj smo mi občina? Mi občina nismo kot bogato mesto samo za nek luksuz pa za elite, da neki gradimo ampak, da imamo te osnovne usluge, da so kot morajo bit in ni tukaj. Lahko je biti v LPP-ju da samo menedžiramo obstoječe stanje, dajmo malo skočit neki novega naresti. Ni to, lahko samo pokriti, pa bomo malo to nove avtobuse kupili, pa vzdrževali število delavcev itd. Gremo resnično neki naresti, da je, da je to v dobro meščanov. Kakor so neke linije, zdaj imamo vse, vse je fokusirano samo na center, lahko se tudi, da iz nekega dela mesta pridemo lahko direktno v drug del mesta, ne da jaz rabim iz Novih Fužin do Tabora eno uro in pol. Tako, da to ni neka spodbuda za ta LPP in kljub temu, zaradi nekih incidentov in ker ne znate menedžirati na primer te nočne linije ste zdaj, evo ne bomo jih uvajali, ne bomo šli nasproti tistim, ki uporabljajo promet v nočnih linijah. Danes ste v poročilu ste se lepo pohvalili, kako ste se z županom Dunaja fotografirali, pa dajmo vzet tudi od tega Dunaja te nočne prevoze pa kako imajo oni kaj urejeno in tukaj ni potrebno se na njihove budžete sklicevat. Ljubljana ima več kot dovolj velik budžet da lahko vse to realizira. Tako da ta politika teh vozovnic, mi se ne bi tukaj mogli pogovarjat o zvišanju, ampak pa bi se celo morali pogovarjat o znižanju. In bi celo te vozovnice enkratne bi se lahko pogovarjali o 1 evru. In šli korak nazaj, da pridobimo čim več meščanov, ki bodo uporabljali avtobus, da jih pridobimo nazaj na avtobuse. Toda to je neka rešitev, ki bi bila pred nami. Tako pa na tak lahek način in kaj opažam, tudi ta dokument kot vsi ostali dokumenti se vidi iz leta in leta, da se v tem vmesnem svetu dokumenti, da se kvaliteta dokumentov slabša.

In se in se zataknete na nek argument, ki potem res ne ne pije vode. Veselim se debate v nadaljevanju. Hvala.

**GOSPOD ZORAN JANKOVIĆ**

Hvala lepa. Replika, gospa Damij.

**GOSPA MAG. KATJA DAMIJ**

Hvala lepa, nimam replike. Obrazložitev. Ali pa, razprava. Razprava, evo razprava. A sem repliko pritisnila?

**GOSPOD ZORAN JANKOVIĆ**

Ne me zdaj, napisalo je replika. Ne me vprašati.

**GOSPA MAG. KATJA DAMIJ**

Hvala lepa. Saj je v redu.

**GOSPOD ZORAN JANKOVIĆ**

Tudi vas ni, nič ne piše. Gospod Feratović.

**GOSPA MAG. KATJA DAMIJ**

Ne, kako?

**GOSPOD ZORAN JANKOVIĆ**

Ja, ni. Kar poglejte.

**GOSPOD JASMIN FERATOVIĆ**

Ja, pozdravljeni. Jaz bi začel z enim vprašanjem, ki je vezano direktno na sklep. Torej v sklepu se v tabeli kartično plačilo nadomešča prejšnje, torej plačilo z mobitelom. Zdaj me zanima glede na prejšnjo ureditev tega sistema ali to pomeni, da se namerava kartično plačilo torej uredit oziroma izenačiti z ostalimi plačili, ker vemo da kdor plača s kartico ne more prestopati. Zdaj samo zaradi sklepa ker je pač tako oblikovan, me zanima za razjasnitev, ker se mi zdi dvoumno tudi nekje v oklepajih v gradivu dodatno je bilo navedeno, da se ta možnost naj bi dopuščala. In me zanima, če pač obstaja obrazložitev ali se to namerava urediti, kdaj se bo to uredilo in podobno? Torej čisto vprašanje za gospoda. Sicer pa temu predlogu nasprotujem. Menim, da ni potrebe, da upoštevamo uredbo MOPE. Oni so jasno zapisali, da s tem želijo sicer povečat priliv prevoznikov ampak to je seveda tudi del njihove neke vrste zagate, ki jo imajo s temi privatniki, ki urejajo druge prevoze tako, da menim, da se Ljubljana lahko iz tega izvzame in si jo lahko seveda tudi privošči da se izvzame. Konec koncev imamo kar precej enih projektov, ki bi jih lahko črtali, ker ne koristijo mestu, na primer ta načrtovana krožna linija po Ljubljanici. Ne vidim kako naj bi to reševalo javni promet v mestu. Podražitev pa naj bi ga reševala. In dejstvo je, moram tudi nasprotovati tej trditvi da gre za ukrep za povečanje torej procenta teh mesečnih vozovnic, seveda se bo ta procent povečal ker bo tisti delež ljudi ki pač LPP uporabljajo občasno seveda upadu praktično na nič ne, tako da seveda se bo ta delež povečal, medtem ko bo cel absolutni znesek ljudi, ki vsako leto uporabljajo javni promet, bo seveda še naprej padal tako kot vsa ta leta pada. Tako, da to je z moje strani torej enostavno se mi ne zdi smotrno in tudi bi izpostavil, da sindikat voznikov avtobusov tudi temu predlogu nasprotuje oziroma konkretno uredbi na podlagi katere je ta predlog nastal. To je to z moje strani.

**GOSPOD ZORAN JANKOVIĆ**

Hvala lepa. Replika.

**GOSPA MAG. KATJA DAMIJ**

Hvala za besedo. Ja, meni so zanimivi argumenti za to podražitev enkratnih kart, mi smo pred časom podražil oziroma mestni svet je izglasoval podražitev parkiranja v smislu, da bodo ljudje šli več na alternativne oblike prevoza, avtobus in ostale stvari. Tako, da ne vem imam občutek, da se potegne tisti argument, ki podpira. Jaz bi razumela, če bi rekli ne pridemo z denarjem skozi, rabimo več stroški so plače so, to je razumljivo ne. Zdaj iskreno upam, če se tele enkratne karte podražijo v smislu, da se spodbujajo mesečne karte pozivam, da ne bi teh mesečnih kart podražil a ne. Hvala.

**GOSPOD ZORAN JANKOVIĆ**

Gospa Sever.

**GOSPA KSENIJA SEVER**

Hvala za besedo. Vsak dvig cene katerekoli storitve pomeni za uporabnike dodaten strošek ali, kot večkrat slišimo, padec standarda življenjske ravni. Podjetje javni potniški promet že vsa leta dela z izgubo, mestna občina vsako leto dokapitalizira podjetje z 10 mio evri ali več. Dvig cene vozovnice z 1,3  EUR na 1,5  EUR pomeni dvig za okoli 16 % in to v breme uporabnikov javnega prevoza, čeprav je trend, da se število potnikov poveča. Primerjava cen vozovnic v mestnem linijskem prevozu s cenami vozovnic v medkrajevnem prometu, mislim promet potnikov v notranjem cestnem prometu, kjer ima pristojnost država, je za Ljubljančane in uporabnike v Ljubljani nesprejemljiv. Pomeni strošek za prebivalce Ljubljane. Pa bom povedala bolj po domače, mestne linije bom rekla podaljšane, ki imajo status integrirane linije na primer Litostroj - Škofljica, Ježica - Domžale in medkrajevne linije, na primer Bežigrad - Vodice ali Ig - Strahomer, Kurešček, še bi lahko naštevala se sedaj enačijo z linijami mestnega prometa oziroma znotraj ljubljanskega obroča. Če pogledamo te integrirane linije vidimo, da gre za promet med ob ljubljanskimi občinami, ki pa seveda imajo svoje proračune, svoje obveze do prebivalcev. Prebivalci teh občin bodo plačevali 1,50 EUR, saj gre tudi za daljše proge. Zakaj bi se mestni promet podražil v Ljubljani? Ljubljana je samostojna, največja občina v Sloveniji. Zakaj je prikazana primerjava z malimi obrobnimi občinami? Lahko špekuliramo, ali bo podražitev zaradi drugih občin ali zaradi ocene zvišanja prihodkov javnega podjetja Ljubljanski potniški promet za 1,7 mio EUR. Vemo, da ljubljanski potniški promet posluje z izgubo in da mestna občina vsako leto namenja subvencijo letos že 8,5 mio EUR, do konca leta pa je plan več kot 16 mio EUR. Mislim, da je to za nakup avtobusov kar je seveda vzpodbudno in to podpiram. Na spletni strani javni potniški promet je objavljen cenik z datumom 6. januar 2025. Cena z urbano je 1,30 EUR, cena šolske vozovnice 20 EUR, splošne 37 EUR, s tem odlokom predstavnik Ljubljanskega potniškega prometa je rekel, da se ostale vozovnice ne bodo podražile. Kaj pa bo s 1.  januarjem 2026? Ali se bodo te vozovnice podražile? Tega predloga v škodo Ljubljančanov ne bomo podprli. Pa tudi ni sorazmerno cena, da se bo z urbano peljal poceni 1,30 EUR oziroma zdaj 1,50 EUR, ostale vozovnice pa ostanejo nespremenjene do vseh uporabnikov. Če primerjam uporabnika z urbano, pa uporabnika, ki ima splošno vozovnico. Hvala.

**GOSPOD ZORAN JANKOVIĆ**

Želi še kdo razpravljati? Zaključujem razpravo in dajem besedo Roku Viharju, da poda nekaj odgovorov.

**GOSPOD ROK VIHAR**

Hvala lepa, župan. Najprej bi se opredelil samo do vprašanja, vezanega na spremembo plačila z mobilnim telefonom in sedaj s plačilno kartico. Plačila z mobilnim telefonom so bila zaradi izjemno majhnega števila koristnikov in uvedbe možnosti plačevanja s plačilnimi karticami ukinjena. Tako da se to samo nadomešča. To je šlo takrat za valum Moneta storitev, ko je direktno z mobilnim aparatom bilo možno plačati, ko sploh še tehnologija ni omogočala plačil preko tehnologije NFC, ki danes obstaja in se to v bistvu samo šlo korak s časom in to nadomestilo. Pri plačilu s plačilno kartico je logika enaka. Se pravi ena vožnja je 1,50 EUR, dodatna ugodnost prestopanja pa tako kot danes velja pri uporabi kartice Urbana, ne glede na to, ali fizična ali virtualna. Tako, da v tem oziru se vsebinsko nič ne spreminja.

Dotaknil bi se še spremembe oziroma navedbe, da se prevoz draži v Ljubljani na račun ostalih primestnih občin. To ne drži. Cenik v ostalih primestnih občinah se skladno z uredbo prav tako spreminja, vendar danes mestni svet obravnava samo spremembo cene za cene za cono 1. To pomeni za cono znotraj območja Mestne občine Ljubljana. Ostala območja se tako ali tako uskladijo. Nekaj pojasnil bi dal še na razumevanje uredbe, ker je bilo navedeno, kot da morda uredbe dobro ne razumemo. Uredba res določa ceno, najnižjo ceno za razdaljo od 0 do 5  km, ne glede na to, ali se potnik v Ljubljani pelje do 5  km ali se pelje do 10  km, mi nikoli nismo gledali eksaktno na to, ampak za celotno območje Mestne občine Ljubljana velja enotna cena, ki je najnižja cena po ceniku JPP. Zdaj mogoče na enem malo bolj plastičnem primeru pokazal kaj v praksi bi pomenilo, če danes cene ne zvišamo oziroma uskladimo. To bi pomenilo, da tam, kjer vozijo linije 3, 3B in 3G, kjer vozijo po isti trasi, bi se bo v območju cone 1, torej ko enkrat vsi 3 avtobusi pridejo v območje 1, bi bila cena na 3G 1,50 EUR, ker je taka skladna z uredbo, ker je to JPP linija, na navadni liniji 3, ki vozi po isti trasi, pa bi bila cena 1,30 EUR. Jaz mislim, da je to nesprejemljivo da imamo različno ceno za isto relacijo na isti liniji kjer ima samo pač končno postajo linija drugačno. Kar pa se tiče še navedbe o konstantnem draženju bi samo par podatkov tukaj postregel. Lastna cena ene vozovnice z mestnim avtobusom je bila leta 2011 0,93  EUR. To pomeni, če gledamo razmerje med stroški in prihodki glede na število vseh potovanj v tistem letu, takrat je bila tudi cena vozovnice primerljiva s tem. 2018 recimo bila lastna cena 1,14 EUR in 2019 je bila potem zaradi dviga zvišana cena vozovnice iz 1,20 EUR na 1,30 EUR, to je bil 1.  april  2019. Danes je lastna cena oziroma v letu 2024, danes je že preko 1,50 EUR, v letu 2024 je bila lastna cena ene vožnje 1,46 EUR. Se pravi tisti uporabnik, ki se vozi zgolj občasno plača lastno ceno. Se pravi to kot je strošek ene vožnje. Vsi ostali imetniki terminskih vozovnic in imetniki subvencioniranih vozovnic pa imajo znižano ceno, se pravi plačajo manj kot je lastna cena prevoza in tem doplača potem Mestna občina iz proračuna. Samo še ene stvari bi se dotaknil. Od leta 2019 do danes, ko je bila zadnja podražitev, je bila kumulativna inflacija v republiki Sloveniji 24 % oziroma še nekoliko več, v tem istem času se je minimalna plača zvišala za 47 % tako, da tudi, če bo javni potniški prevoz, se pravi pač ponovno poudarjam samo za teh 25 % to velja, ki občasno uporabljajo, ki niso stalni uporabniki, če se bo zvišal, bo še vedno bistveno nižji, kot je bil leta 2019 sorazmerno s takratnimi stroški in prihodki, ki so veljali.

**GOSPOD ZORAN JANKOVIĆ**

In še to dodam. Da ne bi koga skrbelo. Terminska vozovnica, v uvodu je bilo povedano, da pričakujemo, da bo 75 %, ki je izjemno visoka številka, delamo vse, da bo prišlo do 90 % terminske vozovnice, ne bo podražitev. Gospa Sever, ne bo podražitev. Prosim. Zaključujem razpravo. Ugotavljam navzočnost po tej točki.

**GOSPOD DENIS STRIKOVIĆ**

Evo, tudi v vajinih odzivih me nista prepričala, pa tudi verjamem, da večine Ljubljančank in Ljubljančanov niste prepričali, da je to v njihovo korist. Jaz bom glasoval proti, ker to gre v škodo prometu v Ljubljani.

**GOSPOD ZORAN JANKOVIĆ**

Lepo prosim. Prosim za navzočnost. Rezultat navzočnosti: 40.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Sklepa o spremembah Sklepa o cenah posameznih vrst vozovnic v mestnem linijskem prevozu potnikov.**

Prosim za vaš glas.

**24, 25 ZA,**

**16 PROTI.**

Hvala lepa. Sprejeto. Hvala lepa, Rok. Si prost.

Gremo na naslednjo točko.

**AD 8. PREDLOG SOGLASJA ZA ZADOLŽITEV DRUŽBE JAVNO PODJETJE LJUBLJANSKA PARKIRIŠČA IN TRŽNICE, D. O. O. V LETU 2025 NAJVEČ DO VIŠINE 5.500.000 EUROV**

Gradivo ste prejeli, prejeli ste poročilo pristojnega odbora. Prosim gospoda Babiča, direktorja, da poda uvodno obrazložitev.

**GOSPOD MAG. BOJAN BABIČ**

Spoštovane svetnice, svetniki, gospod župan in ostali. Javno podjetje Ljubljanska parkirišča in tržnice tudi v letu 2025 pričakuje občasno pomanjkanje likvidnostnih sredstev, zato načrtuje kratkoročno zadolžitev v višini 5,5 mio EUR. Skupaj bo predlagana kratkoročna zadolžitev družbe, javno podjetje Ljubljanska parkirišča in tržnice v letu 2025 tako znašala 5,5 mio EUR, kar je že vključeno v sprejeti Odlok o rebalansu proračuna Mestne občine Ljubljana za leto 2025. Mestni svet občine Ljubljana je na 20. seji, dne 3. 2. 2025 sicer že podal soglasje za zadolžitev družbe za znesek do 2 mio EUR. Skladno s pogoji iz Odloka o spremembah proračuna Mestne občine Ljubljana za leto 2025 s sprejetjem predloga soglasja se ta višina usklajuje z višino določenih Odlokov o rebalansu proračuna Mestne občine Ljubljana za leto 2025 in zaradi zagotovitve dodatnih likvidnih sredstev, zato se Mestnemu svetu Mestne občine Ljubljana predlaga, da sprejme predlog soglasja in poda soglasje k kratkoročni zadolžitvi do 5,5 mio EUR. Poudaril bi, da sredstva za poplačila tega dolga se zagotovijo iz neproračunskih sredstev. Hvala lepa.

**GOSPOD ZORAN JANKOVIĆ**

Hvala lepa. Gospa Žekar, stališče odbora.

**GOSPA JELKA ŽEKAR**

Hvala za besedo. Odbor za finance je na 17. redni seji obravnaval tudi obravnavano gradivo in v zvezi s tem sprejel naslednji sklep. Odbor za finance podpira sprejem Soglasja k predlogu Soglasja za zadolžitev družbe javno podjetje Ljubljanska parkirišča in tržnice v letu 2025 največ do višine 5.500.000 EUR za obdobje enega leta, za potrebe uravnavanja finančne likvidnosti in rednega poslovanja. Sklep je bil sprejet s štirimi glasovi za in enim proti od pet prisotnih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospod Horvat, izvolite.

**GOSPOD IGOR HORVAT**

Ja, še enkrat, lepo pozdravljeni. Jaz bi imel tukaj samo eno vprašanje, glede na to, da je bilo v preteklosti teh likvidnih sredstev dovolj med 1,5 mio pa 2 mio EUR, me zanima, kaj se tako drastičnega spremenilo v tem podjetju, da sedaj potrebujejo likvidnostnih sredstev za 5,5 mio EUR? Kaj je drugače, kot je bilo nedolgo nazaj? Namreč, občutek imam, da se ta sredstva potem prelivajo mogoče kam drugam in se potem nekak na ta način rešuje likvidnost nekje drugje. Popravite me, če se motim. Ampak ta znesek je res ogromen glede na to, da ima to podjetje letnih prihodkov nekje dobrih 20 mio EUR. No, to bom rekel tako, da me res čudi, da tako drastično povišanje. In moram povedat, da bo Svetniški klub Demokratov glasoval proti temu sklepu. Hvala.

**GOSPOD ZORAN JANKOVIĆ**

Gospod Striković.

**GOSPOD DENIS STRIKOVIĆ**

Pozdravljeni. Mene tudi moti, da ni neke obrazložitve zakaj se to dogaja, potem imam pa jaz tudi težavo v tem mestnem svetu ker velikokrat slišimo kako je in župan in ostala ekipa kako ste zelo dobri menedžerji. Zdaj pa tukaj iz leta in leta, se pa tukaj pojavlja, da so potrebna neka likvidnostna sredstva. Tukaj ne gre nekaj skupaj, ni neke obrazložitve pa tudi se vidi, da nekaj organizacij potem tole neki ne šiba in da imamo klasično to zadevo, da bo vedno, vedno bo reševal pri vseh inštitucijah vedno bo reševala občina ali pa država pa bo to neki financirala. Tako, da brez neke obrazložitve ne morem podpreti tega predloga, drugače sem pa tudi na 20. seji sem pa že glasoval proti tistemu znesku, zdaj pa gremo kar na 5 mio. Hvala.

**GOSPOD ZORAN JANKOVIĆ**

Gospa Sever.

**GOSPA KSENIJA SEVER**

Hvala še enkrat za besedo. Na seji v februarju letos smo obravnavali finančni načrt javnega podjetja tržnice in parkirišča. Takrat smo potrdili prihodke v višini 24,5 mio EUR in kratkoročno zadolžitev za 2 mio EUR, kot so v večini podjetij take zadolžitve. Sedaj pa 3 mesece pred zaključkom leta razpravljamo o povišani zadolžitvi za 3,5 mio EUR ali kar 22,5 % načrtovanega proračuna za leto 2025. Torej skupna zadolžitev 5,5 mio EUR predstavlja četrtino proračuna. V gradivu je pavšalna obrazložitev, da zaradi tekoče likvidnosti, zakaj pa je do tega prišlo v zadnjem tri četrtletju, pa niti besede. V prejetem gradivu, ki smo ga svetniki prejeli s sklicem seje, je za tako veliko likvidnostno zadolžitev od 2 mio EUR na 5,5 mio EUR ali kar to pomeni 175  % povečano zadolžitev brez razlage, zakaj prihaja do take zadolžitve. Malo sem pogledala finančni načrt za leto 2025. Za izplačilo osebnih dohodkov, ki so načrtovani v višini malo manj kot 7,5 mio   EUR, bo za 3 mesece še potrebno okoli 1,8 mio EUR. Investicije, ne vemo, kakšne so in v kakšni fazi so. Verjetno je o tem razpravljal nadzorni svet, ki je prvi poklican in da odobritev. Tukaj bom pa omenila zgrešene investicije iz preteklih let, o katerih stroških sedaj zelo veliko poročajo mediji. To so plavajoče hišice in nešteti stroški povezani z njimi. Ali bo kdo odgovarjal? Ker ni ob nakupu le teh pogledal odloka mestne občine, ki ne dovoljuje celodnevno bivanje na plavajočih objektih, mislim nočitev, kar pa je bilo oglaševano na prvem mestu. Kratkoročna zadolžitev v višini 5,5 mio EUR se mi zdi velika. Obresti te zadolžitve bodo posegle v presežek prihodkov nad odhodki, ki je načrtovan v višini 259.000 EUR in zaradi te zadolžitve lahko poslovno leto izkaže primanjkljaj. Naj omenim, da druga javna podjetja imajo kratkoročno likvidnostno zadolžitev, na primer Lekarna Ljubljana 4 mio evrov, javno podjetje Žale 1 mio EUR, javni Holding Ljubljana 10 mio EUR. Že te primerjave povedo, da bi pričakovali vsaj malo obrazložitve zakaj, ne pa splošno. Ali se zaradi te zadolžitve in plačila obresti morda kmalu načrtuje povišanje parkirnin v Ljubljani, novi parkomati in povišanje cen ostalih storitev s strani javnega podjetja tržnice in parkirišča? Hvala.

**GOSPOD ZORAN JANKOVIĆ**

Želi še kdo razpravljati? Zaključujem razpravo. Izvolite, gospa Sojar, obrazložite glas.

**GOSPA MOJCA SOJAR**

Hvala lepa. Glasovala bom proti, ker tudi jaz nisem dobila odgovorov na to, zakaj bo tako visoka likvidnostna zadolžitev v gradivu. Se mi zdi, da je gradivo s tem res pomanjkljivo pripravljeno in tudi poročilo nadzornega sveta je samo, da so odobrili kredit in nič drugega. Hvala lepa.

**GOSPOD ZORAN JANKOVIĆ**

Ugotavljam navzočnost. Kar izvolijo.

**GOSPOD DENIS STRIKOVIĆ**

Ponovno, tudi na tej točki nismo dobili nobenih obrazložitev, kljub temu, da si ta mestni svet, članice in člani in tudi meščani in meščanke, da si zaslužimo vedeti kaj se dogaja z javnimi financami. In ta mestni svet je imenoval dve tretjini nadzornega odbora, gospa Lozej, gospa Žibert, dr. Maver, gospod Verbič. Jaz mislim, da v tej sobi, ki smo prisotni, da bi lahko mi tudi s strani direktorja ali pa župana, podžupanov, da bi slišali to obrazložitev. Zaradi tega, ker je nismo slišali, bom zagotovo proti. Hvala.

**GOSPOD ZORAN JANKOVIĆ**

To ste že prej povedali. Ja, saj je v redu. Rezultat navzočnosti: 35.

**Glasovanje poteka O PREDLOGU SKLEPA: Mestni svet Mestne občine Ljubljana daje soglasje k predlogu, da se družba Javno podjetje Ljubljanska parkirišča in tržnice v letu 2025 kratkoročno zadolži pri bankah, in sicer do 5.500.000,00 EUR za obdobje do enega leta za potrebe uravnavanja finančne likvidnosti in rednega poslovanja.**

Prosim za vaš glas.

Rezultat glasovanja, zaključujem:

**23 ZA,**

**12 PROTI.**

Sprejeto, hvala lepa. Dobro poslovanje vam želim, gospod Babič. Pazite na vsak evro.

Gremo na točko 9 dnevnega reda.

**A) PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNE POGODBE ZA NEPREMIČNINO - POSAMEZNI DEL ŠT. 102, 103, 104, 105 V STAVBI ŠT. 247, K.O. 1725 AJDOVŠČINA V SKUPNI IZMERI 454,2 M2 NA NASLOVU SLOVENSKA CESTA 54 V LJUBLJANI**

**B) PREDLOG SKLEPA O SOGLASJU K OSNUTKU BESEDILA PRAVNEGA POSLA –** **PRODAJNE POGODBE ZA NEPREMIČNINO –** **POSAMEZNI DEL ŠT. 6, 7 IN 8 V STAVBI ŠT. 225, K.O. 1728  LJUBLJANA-MESTO V SKUPNI IZMERI 199,9 M2 NA NASLOVU GORNJI TRG 1 V LJUBLJANI**

Predlagam, da točke obravnavamo skupaj, glasovanje pa bo potekalo o vsakem predlogu posebej. Gradivo ste prejeli. Prejeli ste poročilo pristojnega odbora. Prosim gospo Remih, da poda uvodno obrazložitev za obe točki.

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani župan. Na podlagi 27. člena statuta MOL in 29. člena Zakona o stvarnem premoženju države in samoupravnih lokalnih skupnosti mestnemu svetu v sprejem predlagamo dve soglasji k pravnima posloma, in sicer pod točko 9.A prodajne pogodbe za nepremičnine, posamezni del 102 103, 104, 105 v stavbi 247, vse skupaj v k.o. Ajdovščina v skupni izmeri 454,2 m2, vse na naslovu Slovenska cesta 54. Izklicna vrednost predmetne nepremičnine znaša 2.271.000 EUR in ne vključuje pripadajočega davka. Pod točko 9.B mestnemu svetu predlagamo soglasje k prodajni pogodbi za nepremičnine, posamezni del številka 6, 7 in 8 v stavbi 225, k. o. Ljubljana mesto v skupni izmeri 199,9 m2 na naslovu Gornji trg 1 v Ljubljani. Izklicna cena omenjene nepremičnine znaša 599.700 EUR in ne vključuje pripadajočega davka. MOL nepremičnin ne potrebuje za lastno delovanje, zato jih prodaja. Realizacija predmetne prodaje bo predstavljala prihodek proračuna MOL v letu 2025. Vse stroške pravnega posla bo nosil kupec. Hvala lepa.

**GOSPOD ZORAN JANKOVIĆ**

Hvala lepa. Prosim gospo Žekar za stališče odbora.

**GOSPA JELKA ŽEKAR**

Odbor za ravnanje z nepremičninami je na svoji redni seji obravnaval obe predlagani gradivi, ki jih mestni svet obravnava po točko 9.A in 9.B in oba sklepa podprl s štirimi glasovi za od 5 prisotnih. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k točki 9.A in 9.B nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava o obeh točkah. Izvolite. Gospa Kovačič.

**GOSPA DARINKA KOVAČIČ**

Hvala lepa za besedo. Spoštovani vsi navzoči tukaj v dvorani. Kot je bilo že rečeno se razpravlja o obeh točkah hkrati, pa bom začela s točko b, in sicer, kot smo slišali, gre za prodajo nepremičnine na Gornjem trgu 1 v Ljubljani v izmeri 200  m² po ceni nekaj manj kot 600.000 EUR. Izvedena bo pa javna dražba. Če pogledamo pogodbo, potem lahko zasledimo, da je v 1. členu v 4. alineji oziroma tam je označeno kot četrtič navedeno, da je prodajalec pridobil cenitveno poročilo, ki pa je ta alineja prazna brez kakršnihkoli podatkov. Potem v nadaljevanju je pa v alineji osmič pod imenom osmič, navedeno, da je pač MOL pridobil cenitev, in sicer od pooblaščenega ocenjevalca vrednosti nepremičnin gospoda Simona Kavke. Očitno je ta gospod tudi ocenil to vrednost, vrednost nekaj manj kot 600.000  EUR, zdaj po tem izračunu lahko na hitro ugotovimo, da gre za ceno 3.000 EUR na kvadratni meter. To je lepo in prav, glede na to, da je ta nepremičnina ne vem v kakšnem stanju to ni napisano. To v obrazložitvi nismo zasledili. Očitno je prazna. Zdaj pa, če primerjamo to nepremičnino z drugo na Slovenski cesti 54, gre pa za površino 454 m². Gre za poslovne prostore, sanitarije, neke skupne prostore, ki pa je zasedena z uporabniki. Izklicna cena za to nepremičnino pa znaša 2.271.000, kar znese okroglih 5.000  EUR na kvadratni meter. Zdaj pa me zanima, zdaj saj to je vse lepo in prav, seveda ta znesek gre v proračun Mestne občine Ljubljana. Zakaj je taka razlika med prvo cenitvijo oziroma cenitvijo tiste nepremičnine na Gornjem trgu, kjer je pač za 2.000 EUR manjša cena za kvadratni meter glede na to drugo cenitev, drugo nepremičnino, kjer je pač 5.000 EUR na kvadratni meter? Zdaj pa kot ali je v teh primerih, obeh primerih, ali gre za napako ali je recimo v drugem primeru ocenil nepremičnino sodni cenilec za gradbeno stroko? V prvem primeru pa kot sem že navedla, pooblaščeni ocenjevalec vrednosti nepremičnin. Ali je tukaj kakšna nejasnost ne vem pač to ni jasno ali gre ne vem zakaj pa v pogodbi pač je tudi navedeno tisto v 4. alineji oziroma 1. člen 4. točka ali karkoli že je, je potem brezpredmetna. Ne vem po mojem je neka napaka je neka ne vem nejasnost okrog tega, seveda se pa strinjam, da po višji ceni, če se proda, da je za mestni proračun ugodneje ne seveda bo pa javna dražba tako da to je lahko še cena ne taka kot je tu navedena ampak še višja. Tako, da sprašujem zdaj a je to kakšna napaka? A je to razlika v tem, da je nekdo pooblaščeni ocenjevalec vrednosti, v drugem primeru pa cenilec, sodni cenilec ali v čem je to razlika? Vemo pa da pri teh ocenjevanjih nepremičnin so lahko kasneje kar veliki problem. Imamo že izkušnje take. Hvala.

**GOSPOD ZORAN JANKOVIĆ**

Ne gre za napako. Vsak cenilec, ki dela za mestno občino izbran v začetku leta na javnem natečaju in vsak od teh je pooblaščen tako, da ne gre, so lahko različni. Videli bomo pa kaj bo rezultat tega. Gospa Honzak.

**GOSPA URŠKA HONZAK**

Hvala za besedo še enkrat. Jaz bom tudi razpravljala o obeh točkah, in sicer ponovno so pred nami sklepi o soglasju k osnutku prodajnih pogodb za nepremičnino. Spet in spet dobivamo pred sabo sklepe, o katerih ni jasno kdo je tisti, ki bi naj bi bil zainteresiran za nakup, kakšne načrte naj bi imeli te, ki so zainteresirani za te za te prostore in pač vsakič posebej, ko to povemo, je potem ja bo dražba in potem bomo izvedeli. Mislim verjetno, verjetno se že ve sploh, če so že prišli kakšni predlogi za nakup teh prostorov. Pod točko A, kjer se prodajajo, kjer se sklepa soglasje za prodajno pogodbo za naslov Slovenska cesta 54, je v gradivu napisano, da MOL nepremičnina ne potrebuje za izvajanje svojih nalog. To je bo zdajle izpostavljeno tudi v uvodni obrazložitvi. Ne vem pa, če se vsi skupaj zavedamo, kdo trenutno uporablja te prostore in kakšne dejavnosti se tam odvijajo. In sicer v teh prostorih so kulturna društva, uporabniki in sicer društvo Ljudmila, Zavod Projekt Atol in Center za raziskave scenskih umetnosti Delak, katerega direktor je Dragan Živadinov, ki mu je ta država letos podelila Prešernovo nagrado za življenjsko delo. In oni imajo vsi z MOL sklenjeno pogodbo oddaje prostorov v brezplačno uporabo. Jaz temu ne bi rekla, da MOL ne potrebuje teh prostorov za lastno uporabo, ker zelo očitno jih neka društva, ki so tudi širše priznana kot pomembna društva v kulturnem, na kulturnem področju jih potrebujejo in tam in notri uporabljajo za svoje delovanje. Zdaj neformalno smo izvedeli, da so bili neki pogovori z mestno občino in da naj bi jim mestna občina ponudila verjetno kakšne druge prostore ampak spet take stvari se dela vnaprej, te prostore bi mogli oni zdaj že pridobiti, pogledat ali so primerni ali niso primerni itd. In to delamo z gospodom, ki je Prešernov nagrajenec v tej državi. A se nam torej res zdi smiselno, da zdaj mečemo ven iz nekih prostorov zato, da bo pač MOL nekomu verjetno kakšnim poslovnežem ne vem komu prodala te prostore, kjer bodo potem oni imel svoje poslovne prostore. Tako, da taka zadeva se nam zdi nesprejemljiva. Sploh pa ker naj ne bi MOL uporabljala te nepremičnine. Pod točko B, gre za, gre za tudi kar eliten naslov in glede na videz kar elitno nepremičnino spet ali ne bi lahko MOL tam, recimo pa tuki tudi dala v najem za brezplačno uporabo komu ali pa uredila enega ali dve javni najemni stanovanji, tudi na ta način se lahko veča število javnih najemnih stanovanj, ne pa da ponovno imamo pred sabo sklepe o prodaji nekega javnega dobra in hkrati ne vemo zakaj se bo to javno dobro uporabljalo naprej, tako da v Levici bomo, kot smo vedno, nasprotujemo prodaji javnih, javnega dobra. Ne glede na to a bi zdaj to nekaj 1000 ali pa ne vem koliko evrov prineslo v proračun občine. Hvala.

**GOSPOD ZORAN JANKOVIĆ**

Gospa Sojar.

**GOSPA MOJCA SOJAR**

Pod točko A ta prostor oziroma prostori na Slovenski cesti, Slovenski cesti so taki reprezentančni prostori in mi je popolnoma jasno, da je izklicna cena 5.000  EUR na kvadratni meter. Sem pa tudi jaz šla pogledat kaj je bilo do sedaj notri in sem enako videla kot kolegica, da so notri društva, zavodi itd., s katerimi, ki si sicer dobiva na brezplačni, so imeli brezplačni najem, ampak upam, da je MOL z njimi se že dogovoril za nadomestne prostore. Bi tudi rekla, da za en tak prostor ob Slovenski cesti obstaja že kakšno povpraševanje oziroma interes, tako da je verjetno že tudi skoraj znan tisti, ki bo na dražbi največ ponudil, čeprav na dražbi nikoli ne moremo vedeti. Ampak to je prostor, ki je zanimiv za veliko ljudi in iz tega vidika razumem, da se je MOL odločil, da te prostore proda, ker so zdaj pa v brezplačnem najemu vsaj delno.

**GOSPOD ZORAN JANKOVIĆ**

V celoti.

**GOSPA MOJCA SOJAR**

Prosim?

**GOSPOD ZORAN JANKOVIĆ**

V celoti.

**GOSPA MOJCA SOJAR**

V celoti celo. No, potem res nima velikih koristi MOL od tega in mi je jasno, da bi želel prodat, ampak mogoče tudi v gradivu res premalo izvemo kakšni so ti prostori. Dobro. Po točko B je pa to, kot sem jaz prebrala, se prodaja samo 4. etaža, sploh nisem vedela, da je tam, da so možno 4 etaže v tistih hišah in verjetno so bile v tej 4. etaži, kakšna stanovanja? Niso bila stanovanja, kakorkoli že, tukaj je pa moj pomislek, ali je to zemljišč zemljiškoknjižno in vse urejeno, ta etaža, ki se bo prodajala, ker to pomeni samo en del stavbe in tisti, ki bo kupil, bo kupil samo to nadstropje v tej stavbi, ne celotno in pripadajočo solastnino, ja, se razume. Zato, ker kot vem, je spodaj v pritličju je ena starinarnica, al nekaj podobnega galerija, tako, da bi želela zvedeti, a je to zemljiškoknjižno vse urejeno ali bo kupu mal mačka v žaklju? Hvala lepa.

**GOSPOD ZORAN JANKOVIĆ**

Želi še kdo razpravljati? Zaključujem razpravo. Bom dal odgovor. Najprej je to najlažje ne, gospa Sojar. To je fajn, fajn, da vas skrbi. Ampak v vseh teh letih kar ste v tej sejni sobi nobeno gradivo ni prišlo na sejo mestnega sveta, ki ni bil zemljiško knjižno urejeno. Kar se drugega vprašanja tiče gospe Honzak, današnja seja je po mojem okusu izpadla malo smešna. Najprej nas pri pol točkah sekirate kako podržimo avtobuse, potem kako ono ne damo kako tretje ne damo, pa da je treba dati še nekaj zastonj. Celo gospa Sojar pravi, moramo dati tiste škrbine po nizki ceni, ta cena je 5.000 EUR. In bo v rekel, zastopim to skrb, ampak bi takole svetoval, dajte vi vprašat Prešernovega nagrajenca Dragana Živadinova, takrat, ko mu nihče ni pomagal tej državi, mu je mestna občina dala prostore v centru mesta v dveh nadstropjih za svojo stroko. Vprašajte ga tudi zdaj kako je, ko je pogodba potekla kaj smo se dogovorili pa ne bom jaz razlagal, naj on pove, ker če bi mi ga ven vrgli tako, kot je bilo namignjeno, da ga ven vržemo ne, po moje bi bili že v vseh medijih. Vprašajte ga, če imajo kakšno pripombo čez dogovor z mestno občino. In druga stvar ne, najbolj mi je všeč to, kako je že s tistim avtobusom, kolega Vihar je razložil ne, inflacijah 25 %, plače 47 %. Tle pa nekdo oporeka da mestna občina, ki pravi, da te prostore ne rabi za svojo rabo, ne res ne rabi, to se strinjamo ne, ampak dajemo nekomu v brezplačno uporabo. Jaz vam svetujem, da se kar tam postavite v vrsto pa napišete kdo bi te prostore imel v brezplačni uporabi, karkoli bi imel ne. Niste konsistentni pri tem ne, ampak pravico imate, jaz pa tudi, da pojem svoje mnenje ne tako, da sem jaz te razprave pravzaprav vesel ne. Torej nekdo je rekel na tej strani, vse se drži ali bo s 1. januar še terminsko vzornico, ne bo. Po drugi strani ne sprašujemo se tem, zakaj pa bi pustil lahko Babič, a ne do 5,5 mio, a bo to pokoristil, to je samo varovalka, bi rada razpravljala. Ko pa podajamo prostore, upam, da bomo dobili kupca, ne po 5.000 po 6.000, po 7.000, po 10.000, pripeljite koga hočete. Imate pa razpravo. Ja, to bi pa dali zastonj. Še to bi vam rekel. A vi veste koliko prostora daje zastonj mestna občina? Za socialno, kulturo in šport? Brez dvoran in stadionov. 180.000 m2. Pa predno karkoli razpravljate, vas pozivam, bodite naši kolegi, pa stopite do kakšnega prostora, ki je namenjen enim od teh, pa potrkajte na vrata, če je slučajno zaprt ali odprt. Ker, če je zastonj, bi vsi imeli 1000 m, če bi mogli plačati 3 eur, bi bilo dovolj 100 m. Ugotavljam navzočnost po celoti točki. Rezultat navzočnosti: 39.

**Glasujemo O PREDLOGU SKLEPA pod točko A): Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – Prodajne pogodbe za nepremičnino - posamezni del št. 102, 103, 104, 105 v stavbi št. 247, k.o. 1725 Ajdovščina v skupni izmeri 454,2 m2 na naslovu Slovenska cesta 54.**

Prosim za vaš glas.

Zaključujem glasovanje:

**24 ZA,**

**5 PROTI.**

Sprejeto.

In ponavljamo glasovanje. To brišem, ne? **Glasujemo ponovno o točki B): Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – Prodajne pogodbe za nepremičnino – posamezni del št. 6, 7 in 8 v stavbi št. 225, k.o. 1728  Ljubljana-Mesto v skupni izmeri 199,9 m2 na naslovu Gornji trg 1 v Ljubljani.**

Prosim za vaš glas.

Rezultat glasovanja:

**23 ZA,**

**7 PROTI.**

**24 ZA,**

**7 PROTI.**

Zaključujem, sprejeto. Hvala lepa.

Gremo na točko 10.

**AD 10. PREDLOG ODLOKA O PROGRAMU OPREMLJANJA STAVBNIH ZEMLJIŠČ ZA OBMOČJE OBČINSKEGA PODROBNEGA PROSTORSKEGA NAČRTA 214 ROŽNIK – POD HRIBOM**

Gradivo ste prejeli, prejeli ste poročilo pristojnega odbora. Prosim Katjo Osolin za uvodno obrazložitev.

**GOSPA KATJA OSOLIN**

Hvala za besedo. Spoštovani mestni svetniki, mestne svetnice, spoštovani gospod župan. Na seji Mestnega sveta Mestne občine Ljubljana je bil dne 22. 4. 2024 sprejet Odlok o občinskem podrobnem načrtu 214 Rožnik - Pod hribom. V območju tega OPPN-ja je načrtovana gradnja sedmih večstanovanjskih objektov in gradnja nove komunalne opreme, ki jo zagotavlja občina. Zakon o urejanju prostora v 163. členu določa, da se po uveljavitvi OPPN na podlagi projektne dokumentacije, kjer se podrobneje določene prostorske ureditve v območju opremljanja sprejme program opremljanja, zato je MOL za realizacijo izgradnje navedenega območja izdelala projekte za izgradnjo nove komunalne opreme. Mestna občina Ljubljana bo torej za potrebe opremljanja teh stavbnih zemljišč zgradila vso potrebno komunalno opremo, ki je navedena v OPPN-ju, in sicer v višini 3.260.767,08 EUR. Strošek se bo v celoti pokril s plačilom komunalnega prispevka za novo komunalno opremo, investitorju pa bomo hkrati odmerili tudi pripadajoči komunalni prispevek za obstoječo komunalno opremo. Predlagamo, da sprejmete predlagani odlok. Hvala.

**GOSPOD ZORAN JANKOVIĆ**

Katja, kar tu se usedi, ker boš stalno hodila gor. Gospod Horvat, stališče odbora.

**GOSPOD IGOR HORVAT**

Hvala za besedo še enkrat. Odbor za urejanje prostora je na 4. korespondenčni seji obravnaval predlog Sklepa o programu opremljanja stavbnih zemljišč za območje Občinskega podrobnega prostorskega načrta 214 Rožnik - Pod hribom ter sprejel naslednji sklep. Odbor za urejanje prostora podpiral sprejetje predloga odloka o programu opremljanja, kot je navedeno v gradivu. Sklep je bil sprejet s šestimi glasovi za, nobenem proti od šestih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava. Gospod Striković.

**GOSPOD DENIS STRIKOVIĆ**

Ponovno pozdravljeni. Tukaj gre pač napovedane za leto 2027 prenova, celovita prenova Šišenske ceste. Zdaj sem jaz pač neke pripombe, ki sem dobil in tudi debate, ko se govori o tej cesti in s to novo sosesko, da je težava, da se ne ve kaj narest zaradi te tranzitne vsebine te ceste, kakšne so alternative, kako bi se lahko zmanjšal promet na tej cesti. Zdaj druga stvar je pa od Grošljeve ulice do Celovške, tale pas je dokaj nevaren in bi tudi bilo v tej rekonstrukciji neko zmanjšanje hitrosti bilo pomembno in že te vhodih, ko se gre iz Celovške v Šišensko so tudi, ko se gre na levo stran, ko se zavija je tudi ob vsem tem tranzitu je to malo teže in je vprašanje, bo dobro za razmisliti kakšno ureditev tukaj naresti. Potem pa še za sam konec, je pa takoj iz Celovške prvi uvoz levo, ki je zdaj, ki bo verjetno bo to prepovedano in so samo iz te desne, ampak je že dalj časa je pa potem v nadaljevanju je država, da trgovina Mercator zablokira intervencijsko pot tam v nadaljevanju, potem kakšen je smisel tega dovoza za nelegalno parkiranje pa blokado intervencijskega območja? Hvala.

**GOSPOD ZORAN JANKOVIĆ**

Še kdo? Hvala zaključujem razpravo. Gospod Striković, ravno to je, kar ste zdaj naštevali celotna Šišenska cesta je v fazi prenove, pripravljeno tako kot mora biti, predvsem zaščita pešcev, kolesarjev in tudi hitrost bo prava. Ugotavljam navzočnost po celotni točki. Rezultat navzočnosti: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o programu opremljanja stavbnih zemljišč za območje občinskega podrobnega prostorskega načrta 214 Rožnik – Pod hribom.**

Prosim za vaš glas.

Rezultat glasovanja:

**28 ZA,**

**0 PROTI.**

Hvala lepa, Katja.

**AD 11. PREDLOG ODLOKA O PROGRAMU OPREMLJANJA STAVBNIH ZEMLJIŠČ ZA OBMOČJE OBČINSKEGA PODROBNEGA PROSTORSKEGA NAČRTA 191 PODUTIK KAMNA GORICA – ZAHOD IN 34 CESTA ANDREJA BITENCA – PODUTIŠKA (DEL)**

Gradivo ste prejeli, to je pač projekt republiškega stanovanjskega sklada. Katja ne bo delala še enkrat uvod, ker je delala že pri isti točki in bo samo povedala glede te točke. Izvoli, Katja prosim.

**GOSPA KATJA OSOLIN**

Osnova za izdelavo tega programa opremljanja je veljavni odlok v OPPN-ju na tem območju. Bil je sprejet 25. 11. 2013. Gradilo se bo več večstanovanjskih objektov in občina mora zagotoviti novo komunalno opremo, in sicer v višini več kot 5.000.600,00 EUR, za kar bomo dobili pač komunalni prispevek za novo komunalno opremo in tudi z obstoječo predlagamo, da sprejmete ta odlok.

**GOSPOD ZORAN JANKOVIĆ**

Hvala lepa. Gospod Horvat, stališče odbora.

**GOSPOD IGOR HORVAT**

Hvala. Odbor za urejanje prostora je na 4. korespondenčni seji obravnaval tudi to točko dnevnega reda, in sicer predlog Odloka o programu opremljanja stavbnih zemljišč za območje občinskega podrobnega prostorskega načrta 191 Podutik Kamna Gorica – zahod ter 34 Cesta Andreja Bitenca ter sprejel naslednji sklep, soglasno odbor za sprejetje tega sklepa s šestimi glasovi za in nobenem proti.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava? Ni. Zaključujem. Ugotavljam navzočnost. Hvala lepa Katja. Še eno imaš, ne? Sedi, sedi. Rezultat navzočnosti: 31.

**Glasovanje poteka O PREDLOGU SKLEPU: Mestni svet Mestne občine Ljubljana sprejme predlog Odloka o programu opremljanja stavbnih zemljišč za območje občinskega podrobnega prostorskega načrta 191 Podutik Kamna Gorica – zahod in 34 Cesta Andreja Bitenca – Podutiška (del).**

Prosim za vaš glas.

Glasovanje poteka, izvolite.

Zaključujem:

**34 ZA,**

**0 PROTI.**

Hvala lepa. Katja, dobro si opravila. Zdaj daj pa še 13. točko tvojo, ali 12., tvoja je 12.

**AD 12. PREDLOG ODLOKA O PROGRAMU OPREMLJANJA STAVBNIH ZEMLJIŠČ ZA OBMOČJE OBČINSKEGA PODROBNEGA PROSTORSKEGA NAČRTA 225 ŠMARTINKA – KOLINSKA – DEL IN 230 ŠMARTINSKA – DEL (ZA DEL PROSTORSKE ENOTE PE1)**

**GOSPA KATJA OSOLIN**

Predmetni OPPN za urejanje tega območja pa je bil sprejet 23. 3. 2015. Na tem območju ob Središki ulici se bo gradilo stanovanjsko poslovni objekt. Investitorju bomo za gradnjo nove komunalne opreme odmerili komunalni prispevek v višini 5,4 mio in zraven odmerili tudi za obstoječo komunalno opremo. Predlagamo, da sprejmete tudi ta program opremljanja. Hvala.

**GOSPOD ZORAN JANKOVIĆ**

Je pa še hitrejša od mene. Gospod Horvat, stališče odbora.

**GOSPOD IGOR HORVAT**

Hvala še enkrat. Odbor za urejanje prostora je obravnaval na 4. korespondenčni seji tudi to točko dnevnega reda, in sicer predlog Odloka o programu opremljanja stavbnih zemljišč Šmartinka, Kolinska, 230 Šmartinska

ter sprejel naslednji sklep. Odbora za urejanje prostora podpira sprejem predloga s šestimi glasovi za in nobenem proti. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa ugotavljam navzočnost po točki. Opa, se opravičujem. Razprava. To je pa moja napaka, hvala lepa. Ni razprave. Navzočnost prosim. Gospod Striković, izvolite.

**GOSPOD DENIS STRIKOVIĆ**

15 sekund. Mogoče kakšna, ker tukaj je bila res taka polemika glede teh povezav in ker to je povezano s tem Savskim naseljem. Zdaj, za nekatere je to v redu rešitev, za nekatere ni.

**GOSPOD ZORAN JANKOVIĆ**

Ni nobene povezave. Vmes je Šmartinska cesta, ni nobene povezave.

**GOSPOD DENIS STRIKOVIĆ**

Če je vplivno območje.

**GOSPOD ZORAN JANKOVIĆ**

Ni nobene povezave, vmes je Šmartinska cesta, ki se širi in bo ta cesta nima veze s Savskim naseljem. V redu?

**GOSPOD DENIS STRIKOVIĆ**

V redu, hvala.

**GOSPOD ZORAN JANKOVIĆ**

Prosim. Rezultat navzočnosti: 34. Se opravičujem, sem jaz bil prehiter, sem hotel Katjo prehiteti.

**Glasovanje poteka O PREDLOGU SKLEPU: Mestni svet Mestne občine Ljubljana sprejme predlog Odloka o programu opremljanja stavbnih zemljišč za območje občinskega podrobnega prostorskega načrta 225 Šmartinka – Kolinska – del in 230 Šmartinska – del (za del prostorske enote PE1).**

Prosim za vaš glas.

Je že:

**34 ZA,**

**0 PROTI,**

**36 ZA,**

**0 PROTI.**

Hvala lepa. Zaključeno, brišemo, gremo na točko 13.

**AD. 13 PREDLOG SKLEPA O DOLOČITVI DELA PLAČE ZA DELOVNO USPEŠNOST POVELJNIKA GASILSKE BRIGADE LJUBLJANA IZ NASLOVA POVEČANEGA OBSEGA DELA**

Ravno v petek smo jim predali 10 vozil. Gradivo ste prejeli, po sklicu ste prejeli poročilo pristojnega odbora. Prosim g. Kusa za uvodno obrazložitev.

**GOSPOD MAG. ROBERT KUS**

Hvala lepa. Spoštovani župan, podžupani, svetnice in svetniki. Svet Gasilske brigade Ljubljana je na svoji 24. seji 20. maja tega leta sprejel sklep, da se določi delovna uspešnost poveljniku Gasilske brigade Ljubljana iz naslova povečanega obsega dela za obdobje od 1. aprila do konca leta 2025 v višini do 20 % njegove osnovne plače. Poveljniku se lahko izplačajo sredstva za povečan obseg dela, če to delo dejansko opravi v posameznem mesecu ob tem, da mu to mora tudi potrditi predsednik sveta zavoda. Pri tem je potrebno tudi poudariti, da mu ob opravljanju dela preko polnega delovnega časa, kot so recimo dela v zvezi s pogajalsko skupino, naloge v štabu in pa ob intervencijah, kot poslovodnemu organu pripadajo dodatki v skladu s splošnimi predpisi. Zato predlagamo, da mestni svet sprejme Sklep o določitvi dela plače za delovno uspešnost poveljnika Gasilske brigade Ljubljana iz naslova povečanega obsega dela za obdobje 1. 4. do konca leta 2025, do višine 20 % njegove osnovne plače. Hvala lepa.

**GOSPOD ZORAN JANKOVIĆ**

Hvala lepa, Robi. Gospod Podobnik, stališče odbora prosim.

**GOSPOD TONE PODOBNIK**

Hvala lepa za besedo. Spoštovani župan, podžupani, svetnice in svetniki. Odbor za zaščito, reševanje in civilno obrambo je na svoji 13. redni seji dne 16. 9. med drugim obravnaval tudi predlog Sklepa o določitvi dela plače za delovno uspešnost poveljnika Gasilske brigade Ljubljana iz naslova povečanega obsega dela in sprejel naslednji sklep. Odbor za zaščito, reševanje in civilno obrambo podpira sprejem predloga Sklepa o določitvi dela plače za delovno uspešnost poveljnika Gasilske brigade Ljubljana iz naslova povečanega obsega dela. Sklep je bil sprejet s 4 glasovi za od 4 navzočih.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Še enkrat, Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava. Gospod Primc.

**GOSPOD ALEŠ PRIMC**

Hvala za besedo. Prihajam iz stare gasilske družine. Moj star oče je bil eden od ustanoviteljev gasilskega društva v njihovi vasi in vem, da je gasilec ne samo tisti, ki pomaga, ki je pripravljen dati vse za to, da bo pomagal človeku v stiski ampak, da je tudi časten človek. Pri gasilstvu sem se naučil tudi to, da je gasilstvo seveda pomoč v stiski, hkrati pa tudi skrb za preventivo. Se pravi skrb za to, da se naredi vse, da do katastrofe ne pride. In v Ljubljani imamo grozečo nevarnost, ki je od prejšnjega tedna še večja, namreč z izdajo gradbenega dovoljenja za.

**GOSPOD ZORAN JANKOVIĆ**

Gospod Primc, samo moment prosim, vzel vam bom besedo. Razpravljamo o nagradi poveljniku gasilske brigade. Če ponovite, prekinem sejo, vas pošljem ven. A ni bilo dosti guncanja afen zunaj? Govorite samo o poveljniku gasilske brigade in njegovi nagradi in, če začnete govoriti spet o gasilstvu v celoti, vam vzamem besedo in o vašem očetu. Izvolite. Ni govora, govorite samo o poveljniku.

**GOSPOD ALEŠ PRIMC**

Poveljnik gasilske brigade bi moral skrbeti za preventivo. V primeru izgradnje kanala C0 bi bilo za Ljubljano potrebno.

**GOSPOD ZORAN JANKOVIĆ**

Jemljem besedo. Saj ne greste več notri. Spoštovane mestne svetnice in mestni svetniki, ugotavljam navzočnost. Prebral bom sklep o tem, da se mu jemlje beseda. In ko se bo, saj pravim. Ugotavljam navzočnost prosim. Rezultat navzočnosti: 35. Glasovanje bo šlo o tem: 65. člen: predsedujoči podeljuje in vzame besedo govorniku. Govorniku besedo odvzame, če prekorači delovni čas – ni, če je njegovo izvajanje žaljivo, če se ne drži točke dnevnega reda ali če drugače krši določila tega poslovnika. Predsedujoči lahko govorniku odvzame besedo le, če ga prej enkrat opomni, kar sem. Zoper odvzem besede govornik lahko ugovarja. Obrazložitev govora lahko traja največ eno minuto. O ugovoru odloči svet brez razprave in brez obrazložitve glasu. Izvolite, imate eno minuto, da lahko ugovarjate.

**GOSPOD ALEŠ PRIMC**

Jaz sem govoril o točki dnevnega reda, in sicer, da poveljnik gasilske brigade ni opravil svojega dela, ko bi moral opozoriti, da gasilci v tem trenutku niso sposobni zagotoviti 10000 cistern čiste pitne vode v primeru zastrupitve ljubljanske vode z kanalom C0.

... /// ... iz dvorane - nerazumljivo ... ///

**GOSPOD ZORAN JANKOVIĆ**

Ne vem jaz, kaj mene sprašujete, jaz se nisem dotikal nič. Gospod je povedal, zastrupitev Ljubljančanov. **Mestni svet glasuje o odvzemu besede. Izvolite prosim. Prosim za vaš glas, da se mu odvzame, torej rezultat navzočnosti je 35. Postopkovno glasovanje poteka o odvzemu besede.**

**24 ZA,**

**9 PROTI.**

Beseda je odvzeta.

**GOSPOD ZORAN JANKOVIĆ**

Naslednjič bom pri podobni zlorabi poslovnika, vas bom izključil iz seje. Gremo naprej prosim. Gospa Babnik, vi ste prosila.

**GOSPA MARUŠA BABNIK**

V Slovenski demokratski strani menimo, da gospod Kučič odlično opravlja svoje delo, zato bomo glasovali za to povišanje iz naslova povečanega obsega dela. Je pa zelo, fino bi bilo, če bi gospod Kučič lahko, kako bi rekla zaposloval in zapolnjeval kadrovski bazen, se ukvarjal z investicijami, z različnimi, kot ste zdaj rekli, da ste predali 10 vozil, skratka z opremo in tako naprej, ne pa s tistim, česar si nihče ne želi, se pravi, da bi bilo preveč intervencij oziroma bi strmeli k temu, da bi bila intervencija nič. Še enkrat pohvalim delo gospoda Kučiča in njegovega sveta zavoda in mu kličem z gasilskim pozdravom na pomoč.

**GOSPOD ZORAN JANKOVIĆ**

Hvala lepa. Želi še kdo razpravljati? Ni. Razprava je končana. Izvolite, gospa Sever.

**GOSPA KSENIJA SEVER**

Hvala za besedo. Predlog bom podprla, kajti gasilska brigada, pod vodstvom direktorja gospoda Kučiča kot smo slišali deluje dobro, strokovno, predvsem pa je to pomembno, da v javnosti ni bilo zaznati nobenih negativnih komentarjev ali pritožb na delo gasilske brigade. Hvala.

**GOSPOD ZORAN JANKOVIĆ**

Hvala lepa gospa Sever, v imenu gospoda Kučiča. Gospod Primc.

**GOSPOD ALEŠ PRIMC**

Glasoval bom proti zato, ker poveljnik gasilske brigade ni opravil svojega dela v postopku izgradnje, gradbene oziroma v postopku gradbenega dovoljenja, kjer ni opozoril na to, da Gasilska brigada Ljubljana ne razpolaga z 10000 cisternami čiste pitne vode, ki bi jo moral.

**GOSPOD ZORAN JANKOVIĆ**

Gospod Primc, 90. člen pravi tako. Zdaj pa še enkrat. Iz te dvorane se ne bo delal norca. 90. člen pravi tako. Predsedujoči lahko osebam v sejnem delu dvorane izreče sledeča ukrepa: – opomin, ki je ustni in se izreče, če govori kdo, ki mu beseda ni bila dana ali mu je bila odvzeta, ali če na drug način krši red na seji in določbe tega poslovnika. Opomin ste že dobili. Ukor, ki se ustno izreče osebi, ki ne upošteva opomina. Če kdo ne upošteva opomina ali ukora, predsedujoči lahko svetu predlaga njegovo odstranitev s seje ali dela seje. Oseba, za katero je predlagana odstranitev s seje ali dela seje, ima pravico do zagovora, ki pa ne sme biti daljši od ene minute. Nato o odstranitvi odloči svet brez razprave. Od osebe, ki ji je izrečen ukrep odstranitve s seje ali z dela seje, predsedujoči zahteva takojšnji odhod iz dvorane. Jaz bom to zahteval, bom predlagal mestnemu svetu, da ga odstranimo s seje in gospod samo pazite na uro prosim, minuto ima gospod Primc, da da ugovor, potem pa glasujemo o tem.

**GOSPOD ALEŠ PRIMC**

Predlog, da se me odstrani seje je v nasprotju z demokratičnimi standardi. Držal sem se točke dnevnega reda, opozoril sem, da poveljnik gasilske brigade ni opravil svojega dela, ker ni povedal, da Gasilska brigada Ljubljana ni sposobna zagotoviti 10000 cistern čiste pitne vode v primeru zastrupitve vode z kanalom C0. Držal sem se besede, obrazložil sem svoje stališče. In ta vaš ukrep je popolnoma nedemokratičen in gre za utišanje opozicije, gre za napad na opozicije, za zatiranje svobode govora opozicije v tem mestnem svetu in ga radikalno odvračam. In vam povem, sramota ste ljubljanski demokraciji in ljubljanski meščankam in meščanom.

**GOSPOD ZORAN JANKOVIĆ**

Ugotavljam navzočnost. Rezultat navzočnosti. Izvolite, gospa Babnik.

**GOSPA MARUŠA BABNIK**

Ja, Slovenska demokratska stranka in gospod Primc smo seveda opozicija mestnega sveta. Jaz vas sprašujem kdo bo naslednji? Hvala lepa.

**GOSPOD ZORAN JANKOVIĆ**

Naslednji bo tisti, ki se bo enako obnašal. Rezultat navzočnosti: 35.

**Postopkovno glasovanje, začenjamo glasovanje o predlogu sklepa, da se gospod Primc odstrani iz seje in to takojšnji odhod iz dvorane.**

Prosim za vaš glas.

Rezultat je:

**25, 24 ZA**

**11 PROTI.**

Sprejeto je.

**GOSPOD ZORAN JANKOVIĆ**

Gospod Primc, lepo prosim bodite prijazni.

**GOSPOD ALEŠ PRIMC**

Samo mizo bom pospravil.

**GOSPOD ZORAN JANKOVIĆ**

Izvolite. Bom počakal, da se umirite, pa da greste. Ne, ne pojdite ven. Ste odstranjeni s seje. Seveda, saj bom počakal. Kar pospravite. Dobro da je odstranjen, ker dvakrat ga ne moremo odstraniti. Bo pa naslednjič spet. Glasovanje je bilo, navzočnost je bila 35. Razprava je zaključena.

**Glasovanje poteka: Mestni svet Mestne občine Ljubljana sprejme predlog Sklepa o določitvi dela plače za delovno uspešnost poveljnika Gasilske brigade Ljubljana iz naslova povečanega obsega dela.**

Zaključujem:

**31, 32 ZA,**

**0 PROTI.**

**GOSPOD ZORAN JANKOVIĆ**

Čestitam. Hvala gospa Babnik tudi za lepo razpravo, si zasluži.

**AD 14. PREDLOG ODLOKA O SPREMEMBAH ODLOKA O GRBU, ZASTAVI IN IMENU MESTNE OBČINE LJUBLJANA TER ZNAKU LJUBLJANA S PREDLOGOM ZA HITRI POSTOPEK**

Gradivo ste prejeli, prejeli ste poročilo pristojnega odbora. Gospa Žirovnik bo naredila uvodno obrazložitev.

**GOSPA KARMEN ŽIROVNIK**

Spoštovani župan, spoštovani podžupani, spoštovane svetnice in svetniki. Predlog odloka spreminja odlok izključno v prilogah, ki urejajo pravila uporabe grba. Doslej sta se uporabljala, uporabljali 2 različici grba in to je v vsakdanji praksi pomenilo preveč usklajevanja, katero različico grba je treba uporabiti. Predlog odloka za to uvaja enotno uporabo ene različice grba, kar bo omogočilo lažje in enostavnejše rokovanje z grbom. Ob tem ne ukinjamo heraldične, torej večje različice grba, a njena uporaba ostaja zgolj na mestnih simbolih. Zastava, namizne zastavice in registrska tablica vozil v Mestni občini Ljubljana. Hvala.

**GOSPOD ZORAN JANKOVIĆ**

Hvala lepa. Gospa Kovačič, lepo prosim za stališče odbora.

**GOSPA DARINKA KOVAČIČ**

Hvala lepa za besedo. Odbor za lokalno samoupravo je na 12. seji obravnaval predlog Odloka o spremembah Odloka o grbu, zastavi in imenu Mestne občine Ljubljana ter znaku Ljubljana s predlogom za hitri postopek. V zvezi s tem je sprejel dva sklepa, in sicer prvi sklep: Odbor za lokalno samoupravo podpira sprejem predloga odloka o spremembah odloka o grbu, zastavi in imenu Mestne občine Ljubljana ter znaku Ljubljana po hitrem postopku. Sklep je bil sprejet s petimi glasovi od petih navzočih. In drugi sklep: Odbor za lokalno samoupravo podpira sprejem predloga odloka o spremembah odloka o grbu, zastavi in imenu Mestne občine Ljubljana ter znaku Ljubljana. Sklep je bil sprejet s petimi glasovi od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija meni, da so izpolnjeni pogoji za hitri postopek, kot ga določa četrta alineja tretjega odstavka 122. člena Poslovnika Mestnega sveta Mestne občine Ljubljana. Statutarno pravna komisija k samemu aktu nima pripomb pravnega značaja. Hvala. Sklep je bil sprejet s 4 glasovi od 4 navzočih. Hvala.

**GOSPOD ZORAN JANKOVIĆ**

Hvala lepa. Odpiram razpravo o hitrem postopku. Ni. Zaključujem razpravo. Ugotavljam navzočnost. Rezultat navzočnosti. 36.

**In glasovanje poteka O PREDLOGU: Mestni svet Mestne občine Ljubljana sprejme predlog, da se predlog Odloka o spremembah Odloka o grbu, zastavi in imenu Mestne občine Ljubljana ter znaku Ljubljana sprejme po hitrem postopku*.***

Prosim za vaš glas.

Zaključujem:

**34 ZA,**

**0 PROTI.**

**GOSPOD ZORAN JANKOVIĆ**

In potem gremo na predlog odloka. Razprava o samem? Ni razprave. Navzočnost smo ugotovili.

**Gre za glasovanje O PREDLOGU SKLEPA: Mestni svet Mestne občine Ljubljana sprejme predlog Odloka o spremembah Odloka o grbu, zastavi in imenu Mestne občine Ljubljana ter znaku Ljubljana.**

Prosim za vaš glas.

Prijazno, hvala lepa:

**35 ZA,**

**0 PROTI.**

Zaključujem. In to točko imamo.

**AD 15 A) PREDLOG SKLEPA O POVEČANJU VREDNOSTI NAMENSKEGA PREMOŽENJA IN KAPITALA JAVNEGA STANOVANJSKEGA SKLADA MESTNE OBČINE LJUBLJANA**

**B) PREDLOG SKLEPA O ZMANJŠANJU VREDNOSTI NAMENSKEGA PREMOŽENJA IN KAPITALA JAVNEGA STANOVANJSKEGA SKLADA MESTNE OBČINE LJUBLJANA**

Predlagam da obe točki obravnavamo skupaj, glasovanje pa bo poteklo o vsakem predlogu posebej. Gradivo se prejeli, po sklicu ste prejeli poročilo pristojnega odbora. Prosim gospo Janžekovič da poda uvodno obrazložitev. Izvoli, Slavka.

**GOSPA SLAVKA JANŽEKOVIČ**

Hvala za besedo, gospod župan in lepo pozdravljeni vsi prisotni. Predlog Sklepa o povečanju namenskega premoženja in kapitala JSS MOL je pripravljen na podlagi Zakona o javnih skladih in vsebuje povečanje namenskega premoženja in kapitala JSS MOL. Prvič s pritličnimi prostori s pripadajočim atrijem na naslovu Ulica Bratov Učakar 6 Ljubljana, drugič s sedmimi zemljišči v Zalogu, lokacija Cerutova, vsa k. o. Kašelj. Tretjič zemljiščem in k. o. Kašelj, ki v naravi predstavlja del parkirišča stanovanjske soseske Polje III, katere lastnik je JSS MOL. Četrtič z dvemi zemljišči na območju Brilejeve k. o. Dravlje. Petič s 13 zemljišči na območju gradnje novega zavetišča za brezdomne osebe v k. o. Poljansko predmestje in šestič z zemljiščem na lokaciji Bizovik k. o. Bizovik v solastniškem deležu Mestne občine Ljubljana, to je do ene polovice. Cilj predlaganega sklepa je povečanje namenskega premoženja in kapitala JSS MOL z namenom uresničevanja sprejetega stanovanjskega programa MOL z 2023 do 2026. Povečanje namenskega premoženja in kapitala JSS MOL z navedenimi nepremičninami je ocenjeno na 3.849.977,50 EUR. Predlog Sklepa o zmanjšanju namenskega premoženja in kapitala JSS MOL je tudi pripravljen na podlagi Zakona o javnih skladih in vsebuje zmanjšanje namenskega premoženja in kapitala JSS MOL. Prvič z zemljiščem na lokaciji Na Herši 15 k. o. Vižmarje, ki je urejeno kot javna površina, in sicer je cesta, JSS MOL je lastnik navedene stanovanjske stavbe za posebne namene. Drugič z dvemi zemljišči v stanovanjski soseski na lokaciji Polje 4 k. o. Slape, JSS MOL je lastnik stanovanjskih stavb v navedeni soseski, predmetni zemljišči pa sta v naravi javna površina, pločnik in parkirišče. Ker so navedena zemljišča urejena in se uporabljajo kot javna površina, jih JSS MOL ne potrebuje za izvajanje stanovanjske dejavnosti. Zmanjšanje namenskega premoženja in kapitala JSS MOL z navedenimi nepremičninami je ocenjeno na 35.773,03 EUR. Hvala za pozornost.

**GOSPOD ZORAN JANKOVIĆ**

Hvala lepa. Gospa Žekar, stališče odbora.

**GOSPA JELKA ŽEKAR**

Odbor za finance je obravnaval oba predloga sklepov, torej o povečanju in o zmanjšanju namenskega premoženja in kapitala javnega stanovanjskega sklada in oba predloga podprl soglasno s petimi glasovi za od pet prisotnih članov.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k tem točkam nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Odpiram razpravo. Gospa Honzak, izvolite.

**GOSPA URŠKA HONZAK**

Saj bom zelo kratka. To pa je en tak sklep, ki ga v Levici zelo podpiramo, in sicer, da pač Mestna občina Ljubljana tista zemljišča, ki so že približno v okolici zemljišč kjer se bo gradilo javna najemna stanovanja ali celo povsem nova zemljišča takšna kjer se bodo gradila javna najemna stanovanja nameni točno zato, ne pa da bi jih prodala ali pa karkoli takega naredila. Tako, da mi bomo z veseljem glasoval za ta sklep.

**GOSPOD ZORAN JANKOVIĆ**

Hvala lepa. Še kdo? Ni. Zaključujem razpravo. Ugotavljam navzočnost po obeh točkah. Rezultat navzočnosti: 37.

**Glasovanje poteka O SKLEPU pod točko A):** **Mestni svet Mestne občine Ljubljana sprejme predlog Sklepa o povečanju vrednosti namenskega premoženja in kapitala Javnega stanovanjskega sklada Mestne občine Ljubljana.**

Glasovanje poteka.

Zaključujem glasovanje:

**37 ZA,**

**0 PROTI.**

**In gremo še na glasovanje točko B):** **Mestni svet Mestne občine Ljubljana sprejme predlog Sklepa o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana.**

Zaključujem glasovanje:

**36 ZA,**

**0 PROTI.**

Hvala lepa.

Gremo na točko 16.

**AD 16. PREDLOG SKLEPA O IMENOVANJU REVIZORJA LETNIH POROČIL JAVNEGA STANOVANJSKEGA SKLADA MESTNE OBČINE LJUBLJANA ZA LETA 2025, 2026 IN 2027**

Gradivo ste prejeli, prejeli ste poročilo pristojnega odbora. Prosim gospo Rus, da poda uvodno obrazložitev. Izvoli, Natalija.

**GOSPA NATALIJA RUS**

Najlepša hvala, gospod župan, lep pozdrav vsem skupaj. Zakon o javnih skladih določa, da revizorja letnega poročila javnega sklada na predlog nadzornega sveta imenuje ustanovitelj. Sklep je potrebno sprejeti za zagotovitev pravočasnega pregleda letnih poročil JSS MOL za leto 2025, 2026 in 2027 s strani pooblaščenega revizorja. JSS MOL je bil ves čas od ustanovitve po zakonu zavezan k revidiranju letnega poročila, zato je vsako leto bil revidiran s strani zunanjega revizorja. Zadnja leta je zunanjo revizijo izvajala Revizijska hiša Valuta, zato smo v mesecu januarju 2025 izvedli evidenčni postopek zbiranja ponudb ob smiselni uporabi določb Zakona o javnem naročanju, pri čemer je k oddaji ponudbe bilo povabljeno preko 40 revizijskih družb iz javnega seznama agencije za javni nadzor na revidiranjem. Vabilo k oddaji ponudbe ni bilo poslano ponudniku BM Veritas revizija d.o.o., ker običajno pregleduje ocene vrednosti stvarnega vložka v primeru povečanja oziroma zmanjšanja namenskega premoženja JSS MOL.

Vabilo k oddaji tudi ni bilo poslano ponudniku Valuta d.o.o, ki je izvajal revizijo letnega poročila več zadnjih let. V odzivu na januarsko povpraševanje ni bila prejeta nobena ponudba, kar nekaj ponudnikov je javilo, da nimajo prostih kapacitet v času izvajanja revizije, zato je bilo v mesecu februarju poslano povpraševanje, tudi Valuti, ki pa je oddala ponudbo in za revizijski pregled v času 2025 – 2027 imenovala pooblaščeno revizorko gospo Kristino Daj iz družbe Valuta. Nadzorni svet javnega stanovanjskega sklada se je seznanil s to edino, eno in edino ponudbo na svoji 16. seji nadzornega sveta zato mestnemu svetu predlaga pooblaščeno revizorko gospo Kristino Daj iz družbe Valuta kot revizorja letnih poročil za leta 2025, 2026 in 2027. Hvala za pozornost.

**GOSPOD ZORAN JANKOVIĆ**

Hvala lepa. Gospa Žekar, stališče odbora.

**GOSPA JELKA ŽEKAR**

Odbor za finance je s štirimi glasovi za od petih prisotnih članov podprl predlog Sklepa o imenovanju revizorja letnih poročil javnega stanovanjskega sklada za naslednja tri leta. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja k tej točki. Hvala.

**GOSPOD ZORAN JANKOVIĆ**

Razprava prosim. Gospa Babnik.

**GOSPA MARUŠA BABNIK**

Jaz bi tukaj imela samo eno vprašanje oziroma en pomislek, da od 43 povpraševanj, ki ste jih poslali, se ni nihče odzval oziroma se jih je nekaj odzvalo s tem, da nimajo pač kadrovskih kapacitet. Jaz bi tukaj imela malo pomisleke o tem, da se pa ne želijo prijaviti, ker tako ali tako vedo, da ne bodo izbrani in je bil to en tak postopek, ki je omogočil, da je izbrana družba Valuta. Jaz upam, da bo opravila revizijo tako kot se za gre, da bomo dobili vse ustrezne podatke, da bomo lahko potem ocenjevali ali Mestna občina Ljubljana dela v skladu z vsemi pravilniki in zakoni. Hvala.

**GOSPOD ZORAN JANKOVIĆ**

Še kdo? Jelka Žekar, izvolite. Replika.

**GOSPA JELKA ŽEKAR**

Očitno ne poznate dovolj situacije na področju revizij. To ni edina firma, ki se ukvarja oziroma, ki ima težave z izborom revizorja. Absolutno pomanjkanje kadrov na tem področju. Tako da jaz se ne čudim nič temu, da pač ni dovolj odziva na povpraševanje, tako da je to čisto sklepanje, da neki ni v redu ampak jaz mislim, da namigovanje na to, da neki ni v redu ampak položaj in situacija na področju revizorstva je izjemno, izjemno težka v Sloveniji ker primanjkuje kadrov na vseh področjih.

**GOSPOD ZORAN JANKOVIĆ**

Pa še jaz bi repliciral in s tem je razprava tudi zaključena. Veste, mi nobenega ne moremo prisiliti. Pošlješ toliko vabil, se en javi in potem bi lahko človek šel na to, kar je gospa Babnik rekla, da to sodi iz prakse stranke, kjer je del, ker misli, da se tako lahko dela. Jaz več o teh javnih naročilih, samo še en stavek na to, vse vas vabim, da pridete kdaj na pogajanja, da vidite kako to izgleda, pa ne pridete na pogajanja, zato ker potem ne morete take insinuacije delati. Ugotavljam navzočnost po celi točki. Rezultat navzočnosti: 36.

**Glasovanje poteka O PREDLOGU SKLEPU:** **Mestni svet Mestne občine Ljubljana sprejme predlog Sklepa o imenovanju revizorja letnih poročil Javnega stanovanjskega sklada Mestne občine Ljubljana za leta 2025, 2026 in 2027.**

Prosim za vaš glas.

Rezultat glasovanje, zaključujem:

**32 ZA,**

**2 PROTI.**

Sprejeto. Hvala lepa. Hvala, lepo se imejta obe.

**AD 17. PREDLOG SKLEPA O SOGLASJU K DOLOČITVI REDNE DELOVNE USPEŠNOSTI DIREKTORICI IN STROKOVNI DIREKTORICI ZD LJUBLJANA TER NAMESTNIKU DIREKTORICE – ČLANU UPRAVE ZA INFORMATIKO IN NAMESTNIKU DIREKTORICE – ČLANU UPRAVE ZA EKONOMIKO POSLOVANJA ZA LETO 2024**

Gradivo ste prejeli, po sklicu ste prejeli poročilo pristojnega Odbora za zdravje in socialno varstvo. Prosim gospo Tanjo Hodnik za uvodno besedo.

**GOSPA TANJA HODNIK**

Hvala za besedo. Spoštovani župan, spoštovane svetnice, spoštovani svetniki. Svet zavoda Zdravstvenega doma Ljubljana je na 14. korespondenčni seji dne 12. 5. 2025 obravnaval redno delovno uspešnost direktorice, strokovne direktorice, namestnika direktorice, člana uprave za informatiko in namestnika direktorice, člana uprave za ekonomiko poslovanja za leto 2023. Na podlagi Pravilnika o merilih za ugotavljanje delovne uspešnosti direktorjev so dosegli vsa merila in skupni seštevek 100 %. V skladu z zakonskimi podlagami svet zavoda predlaga, da se jim izplača redna delovna uspešnost, in sicer direktorici Antoniji Poplas Susič v višini 1.508,00 EUR bruto, strokovni direktorici Tei Stegne Ignjatovič v višini 1. 460,00 EUR bruto, namestniku direktorice članu uprave za informatiko Boštjanu Patetu v višini 2.340 EUR bruto in namestniku direktorice članu uprave za ekonomiko poslovanja Zoranu Vaupotu v višini 2.340,00 EUR bruto. Mestnemu svetu Mestne občine Ljubljana predlagamo, da poda soglasje k predlaganemu sklepu. Hvala lepa.

**GOSPOD ZORAN JANKOVIĆ**

Hvala lepa. Prosim gospo Labović Begović, da poda stališče odbora.

**GOSPA DR. DUNJA LABOVIĆ BEGOVIĆ**

Odbor za zdravje in socialno varstvo podpira sprejem predloga Sklepa o soglasju določitvi redne delovne uspešnosti direktorici in strokovni direktorici Zdravstvenega doma Ljubljana ter namestniku direktorice članu uprave za informatiko in namestniku direktorice članu uprave za ekonomiko poslovanja za leto 2024. Hvala.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. razprava. Gospa Babnik.

**GOSPA MARUŠA BABNIK**

Direktorica Zdravstvenega doma Ljubljana bo dobila očitno nagrado, ki jo boste izglasovali. Vsaj tako je bilo do sedaj. Gospa Antonija Poplas Susič se je v zadnjih 14 dneh, treh tednih pojavila večkrat v medijih, ni si sicer upala pred javnost, da bi obrazložila svoje razloge, zakaj sprejema na nek način odločitev sveta zavoda soglasju k temu, da bo na obeh mestih tako v zasebnem in javnem sektorju še ostala. Gospod župan, vi ste potrdil da bo gospa Poplas Susičeva seveda svoje zasebno mesto zapustila kar pozdravljamo. Tukaj bi se pa jaz predvsem obregnila v delo sveta zavoda, ki tudi odloča o tem ali bo danes gospa direktorica prejela nagrado ali ne. Svet zavoda je 12. 5. odločil, da bo gospa direktorica, da uživa gospa direktorica popolno podporo, da dela dobro in da je upravičena do te nagrade. V redu, vse lepo in prav, ampak ta svet zavoda je kasneje na nek način odločil tudi o tem in dal soglasje, da pa gospa Poplas Susičeva lahko dela v nasprotju z zakonom, in sicer v dveh zavodih, tako v zasebnem kot javnem. Zdaj jaz bi imela mogoče ne, če nimate spomina zlate ribice a ne, potem veste, da smo mi 23. 1. 2023 odvzeli mesto članstva našemu bivšemu članu Slovenske demokratske stranke gospodu Matjažu Vedetu zato, ker je glasoval enkrat za dobro delo direktorice in potem na izredni seji, da direktorica.

**GOSPOD ZORAN JANKOVIĆ**

Gospa Babnik, opomin. Niste, samo prosim, ne dvigujte nič rok. Mi razpravljamo o direktorici in ne razpravljamo o svetu. Če boste hoteli o svetu razpravljati, boste točko predlagali.

... /// ... iz dvorane – nerazumljivo ... ///

**GOSPOD ZORAN JANKOVIĆ**

Še enkrat pravim, opomin. Lepo prosim, držite se direktorice, svet pustite na miru. Na miru. Ne razpravljamo o svetu.

... /// ... iz dvorane – nerazumljivo ... ///

**GOSPOD ZORAN JANKOVIĆ**

Okej, bom vam prebral še enkrat, pa lahko še ponavljamo vajo. Jaz ne bi tega rad delal. Lepo prosim, pustite svet, nimate pravice o svetu govoriti.

**GOSPA MARUŠA BABNIK**

Ja, kako nimamo pravice o svetu govoriti, to je popolnoma enako gospod župan. Bodite tako demokratičen in pustite, da povem.

**GOSPOD ZORAN JANKOVIĆ**

Ne boste o svetu govorili.

**GOSPA MARUŠA BABNIK**

Zakaj, bi jaz zdaj dala postopkovni predlog, da se te štiri gospe odstrani in razreši iz sveta zavoda. Zato, ker so glasovale.

**GOSPOD ZORAN JANKOVIĆ**

Gospa Babnik, ne boste tu dali predloga, naslednjo sejo pripravite in boste dali predlog.

**GOSPA MARUŠA BABNIK**

Boste tudi mene odstranili?

**GOSPOD ZORAN JANKOVIĆ**

Seveda, z lahkoto. V skladu s 65. členom vam izrekam opomin, ker se ne držite vsebine točke dnevnega reda. In lepo prosim nadaljujte to, če ne vam bom pač dal še en opomin, ukor boste imela in potem vas bom odstranil iz seje. Postopkovno, ki smo ga ponovili. Izvolite o direktorici.

**GOSPA MARUŠA BABNIK**

Dobro, direktorica ne uživa nikakršne podpore zato, ker je nejasna komunikacija glede njenega statusa, odnosi z zaposlenimi so na dnu. Naslednja točka dnevnega reda, kjer bomo potrjevali koncesije, koncesije bomo pa potrjevali zaradi tega ker je ona, oprostite izrazu spodila zdravnike iz Zdravstvenega doma Ljubljana. Zakaj jih je toliko odšlo? Ne zaradi mene, ker jaz ne vodim Zdravstvenega doma Ljubljana, vodi ga pa gospa Poplas Susičeva, ki je očitno izjemna in vrhunska menedžerka tako kot kar nekaj le let teh v Sloveniji očitno. Če bi bila učinkovita, kadrovsko učinkovita in če bi delala samo v javnem zavodu, potem bi najbrž imela več časa za zaposlene in zato, da bi kadrovski manko lahko zapolnila, pa ni. In tudi nima nobene integritete zaradi tega, ker se javno ne opredeli, ne izpostavi, ker jo je enostavno strah in nima toliko poguma, da bi odgovarjala na intervjuje novinarjev, ki bi jo lahko direktno vprašali, zakaj tako ravna. Pač tudi taki direktorji se morajo odločiti, a bodo delali v javnem ali zasebnem. In taka direktorica ne more dobiti nagrade. In še enkrat, tudi tisti člani sveta zavoda, ki ste za to glasovali, imejte danes to pred sabo to moralno odgovornost in glasujete proti. Hvala.

**GOSPOD ZORAN JANKOVIĆ**

Hvala lepa. Gospa Labović Begović, tudi vas, samo o direktorici.

**GOSPA DR. DUNJA LABOVIĆ BEGOVIĆ**

Spoštovani gospod župan, podžupani, svetnice in svetniki. Na podlagi predloga Sklepa o soglasju k določitvi redne delovne uspešnosti direktorici javnega zavoda Zdravstveni dom Ljubljana za leto 2024 ter ob presoji rezultatov, doseženih v času njenega mandata od aprila 2021 do danes, Svetniška skupina Gibanje Svoboda podaja naslednje obrazloženo mnenje. Zdravstveni dom Ljubljana je pod strokovnim in organizacijskim vodstvom direktorice dr. Antonije Poplas Susič razvit v sodoben, razvojno usmerjen in transparentno voden javni zavod, ki uresničuje svoje temeljno poslanstvo, varovanje in krepitev zdravja prebivalstva Mestne občine Ljubljana in širše na področjih preventive, kurative in rehabilitacije. Na podlagi usmeritev dela Zdravstvenega doma Ljubljana 2024 - 2028 sprejetih sklepom sveta zavoda so bile izvedene naslednje bistvene izboljšave in ukrepi: tehnična digitalna posodobitev, dokončana je bila celovita modernizacija diagnostične opreme, avtomatizacija laboratorijskih procesov, nadgradnja IT sistema in telefonije z možnostjo spremljanja klicev in realizacija povratnih klicev, vzpostavljen je bil nov poslovno informacijski sistem. Nadalje, organizacijska in kadrovska prenova, v teku je popolna digitalizacija procesov, izvedena je kadrovska reorganizacija, implementiran in spremljan je regularni sistem vključevanja in izključevanja zaposlenih, on in off bording. Kadrovska okrepitev - do konca leta 2024 so zaposlili 15 zdravnic in zdravnikov iz tujine, skupaj je bilo v Zdravstvenem domu Ljubljana zaposlenih 1534 oseb. Zadovoljstvo zaposlenih in družini prijazna organizacija. V letu 2023 je bilo 83 % zaposlenih zadovoljnih ali izjemno zadovoljnih z možnostjo usklajevanja poklicnega družinskega življenja. 24,6 % zaposlenih glede na anketo o zadovoljstvu zaposlenih iz konca leta 2024 meni, da imajo pri delu prijeten občutek in da so sposobni delo dobro opraviti. Standardi kakovosti. V letu 2024 je bila realizirana večina ciljev s področja kakovosti, izvedeni sta bili notranja in zunanja presoja, obvladovanje dokumentacije, ocena tveganj in analiza neželenih dogodkov, ugotavljanje zadovoljstva zaposlenih in pacientov. Pridobljena sta certifikat ISO 9001/2015 in polni certifikat KAF, celovito obvladovanje kakovosti. Finančna uspešnost letno poročilo za leto 2024 izkazuje presežek prihodkov nad odhodkih, 94.295.978,00 EUR prihodkov in 92.705.047 EUR odhodkov ter gospodarno in zakonito poslovanje. Prav tako so bili odpravljeni dolgoročni finančni primanjkljaji, odpravljeno je negativno poslovanje Službe nujne medicinske pomoči, prej 0,8 do 1 mio EUR letnega minusa. Odpravljena je obveznost plačevanje kvot za invalide, prej približno 350.000 EUR letno. Stabilizirano je poslovanje Službe medicine dela, prometa in športa, prej okoli 400.000 EUR letnega primanjkljaja. Izvedene so bile še številne strokovne nadgradnje, med njimi vzpostavitev lastne izobraževalne platforme, zagotovitev svetovalca sladkornim bolnikom, sodelovanje v mednarodni klinični raziskavi TOGAS za pripravo presejalnega programa za odkrivanje in zdravljenje okužbe s helicobakter pylori kot glavnega povzročitelja raka želodca, sodelovanje v projektu v projektu MiSk-Bol za posodobitev obravnave mišično skeletnih bolečin na primarni ravni, priprava protokola telemedicinske obravnave kroničnih bolnikov, akreditacija prvega simulacijskega centra na primarni ravni in status izobraževalnega centra odličnosti, dodatno usposabljanje kadra nujne medicinske pomoči za triažo pacientov, kar je že zmanjšalo obremenitev zdravnikov za približno 5 %, priprava pogojev za vzpostavitev kliničnega inštituta in pričakovano vključevanje v mrežo podpornih centrov Svetovne zdravstvene organizacije. Kot članica Sveta zavoda Zdravstveni dom Ljubljana redno spremljam izvajanje projektov ter zakonitost in strokovnost poslovanja zavoda, ki trenutno zaposluje več kot 1700 oseb. Na podlagi dokumentiranih rezultatov, je razvidno, da direktorica dr. Antonija Poplas Susič dosledno, zakonito in strokovno izvaja sprejeto strategijo razvoja ter zagotavlja visoko raven organizacijske in strokovne kulture. V imenu Svetniške skupine Gibanja Svoboda izražamo pričakovanje, da bo direktorici v prihodnje zagotovljena možnost nemotenega in neodvisnega opravljanja funkcije, da bo lahko nadaljevala z doseganjem navdihujočih rezultatov. Le na ta način se lahko trajno zagotovi učinkovito, odgovorno in v javno korist usmerjeno izvajanje temeljnega poslanstva zavoda, to pa je varovanje in krepitev zdravja prebivalcev Mestne občine Ljubljana. Na podlagi navedenega Svetniška skupina Gibanje Svoboda podaja pozitivno mnenje in podpira sprejem predlaganega sklepa. Hvala lepa.

**GOSPOD ZORAN JANKOVIĆ**

Hvala lepa. Gospa Bregant.

**GOSPA DR. TINA BREGANT**

Ja najlepša Hvala. Jaz verjamem da Ljubljančanke in Ljubljančani, ki nimajo svojega osebnega zdravnika ali pa, ki čakajo na urgenci na kateri delajo zdravniki Zdravstvenega doma Ljubljana, se morda čudijo temu slavospevu, ki smo ga ravnokar slišali, ampak verjetno se osebne izkušnje razlikujejo od sistemskih glede na to kar je bilo ravnokar povedano. Mi je pa všeč da so dodatki oziroma ta izplačila za delovno uspešnost vodstva Zdravstvenega doma Ljubljana nižja v primerjavi z izplačili drugim, uspešnim vodstvom drugih javnih zavodov, zlasti recimo kakšnih športnih zavodov, kar smo tukaj že glasovali. Glede na poročanja v medijih o krizi dela na ljubljanski urgenci tam, kjer ponovno ponavljam delajo zdravniki primarne ravni Zdravstvenega doma Ljubljana in kjer Ljubljančanke in Ljubljančani dejansko čakajo skupaj s pacienti iz Slovenije, sekundarna in terciarna raven, ki se tukaj mešata. Mislim da dokler to ni urejeno si dejansko vodstvo Zdravstvenega doma Ljubljana ne more zaslužiti nagrade in zato bom tudi glasovala proti.

**GOSPOD ZORAN JANKOVIĆ**

Hvala lepa, gospa Bregant. Samo ena kratka replika. Mi smo v razgovoru z UKC, da UKC prevzame vse skupaj, ker je tak in tak podvozom UKC-ja ne, tako da prevzame in vse naprave naše in vse naše zaposlene, o čemer so zaposleni v Zdravstvenem domu Ljubljano obveščeni, tako da vedo. Gospod Jakob Zakrajšek.

**GOSPOD ARNE JAKOB ZAKRAJŠEK**

Hvala za besedo. Ne bom dolg, ker je vse skupaj rahlo nesmiselno, ker je jasno, da direktorica uživa pri koaliciji popolno podporo, zato bi samo ponudil nekaj podatkov. Vemo, da je kadrovski manko na ZDL trenutno zelo velik, zlasti na področju družinskih zdravnikov, na področju pediatrije in ginekologije, manjka tudi zelo veliko medicinskih sester. Iz samega letnega poročila ZDL za leto 2024, to je obdobje, za katerega vodstvo ZDL podeljujemo izplačilo za redno delovno uspešnost, sledi, da so v letu 2024 načrtovali 123,18 novih zaposlitev vseh profilov, da pa so jih realizirali le 13,2, torej desetino. Vemo, da sam ZDL zaradi kadrovskih omejitev ne more prevzemati novih programov, zato jih pogosto, zato pogosto podeljujemo te programe koncesionarjem. Ampak zaradi nezadostnega zanimanja in pomanjkanje kandidatov celo koncesijska mesta ostajajo nezasedena. Tako, da zelo uspešno delovanje. Poudaril bi tudi, da je zastopnica pacientovih pravic v letu 2024, torej leto, za katerega podeljujemo redno delovno uspešnost, prejela od samih pacientov številne pritožbe o delovanju portala Iris, kjer so pacienti, zlasti starejši, pogosto poročali o nedostopnosti portala, težavah pri registraciji. Velik problem je tudi to, da so bila sporočila preko portala omejena na 200 znakov. Čeprav smo zdajle od kolegice iz svobode lahko poslušali zelo, zelo dolg promocijski tekst delovanje Zdravstvenega doma Ljubljana, pa imajo sami pacienti na voljo 200 znakov, da vpišejo svoje probleme osebni zdravnici, pri čemer bi poudaril, da pri starejših pacientih gre pogosto za pač obsežnejše problema, ne in pač v 200 znakov težko spravijo svojo komunikacijo z osebnim zdravnikom. Ali lahko glede na vse to našteto govorimo o uspešnem vodenju zavoda? Jaz bi rekel da ne. V naša svetniškem klubu gotovo ne moremo takega sklepa podpret. Bi pa za na konec dodal, da se mi zdi pa noro, da smo danes slišali, da mestni svetniki nimamo pravice razpravljati o svetu zavoda katerega ustanoviteljica je Mestna občina Ljubljana. Ker pač jasno je, da so očitno koalicijski svetniki v svetu zavoda nedotakljivi tako kot sama direktorica. Hvala za besedo.

**GOSPOD ZORAN JANKOVIĆ**

Samo replika. Ni bila točka o svetu zavoda. Najavite, pa bomo videli, kaj bomo naredili. Gospa Sojar, izvolite.

**GOSPA MOJCA SOJAR**

Hvala lepa. Se je že prižgal, pa se je že tudi ugasnil. Hvala lepa za besedo. Upam, da mi ne bo vzeta. Že sam naslov te točke, če ga pogledajo navadni ljudje, pacienti, ki potrebujejo svojega osebnega zdravnika, se jim zdi pa majčken norčevanje že. Delovna uspešnost direktorice pa strokovnega direktorja pa tako naprej pri tem, da niso zagotovljeni zdravniki, ne pediatri, ne ginekologi, ne zobozdravniki itd., ne psihologi, bi pa rekla, da je pa to res majčken že norčevanje. Dobili smo 90 strani gradiva, to je se mi zdi za eno delovno uspešnost, ne vem, če smo že kdaj dobili toliko gradiva za koga in v tem gradivu je zelo veliko strani vzrokov nedoseganja uspešnosti programov. To se pravi, če program ni bil stoprocentno dosežen v določeni enoti zdravstvenega doma so opisani vzroki in teh vzrokov je zelo veliko.

Ti vzroki so odhodi zdravnikov, daljše bolniške, ki niso bile nadomeščene, niso bile nadomeščene niti v času porodniške odsotnosti in tako naprej, naprej, naprej. Večina tega gradiva je vzroki nedoseganja in mi bi dali zdaj pa danes delovno uspešnost. Potem, jaz bi lahko direktorici, pa še marsikdo očitala enih 5 področij, ki jih ona žal ne dosega. Ne gre drugače, tako kažejo vsi dejavniki. Tudi kolegica Bregantova je lepo povedala, kako je s čakalnimi vrstami. To je ena stvar, še vedno so zelo dolge čakalne dobe. Mladostniki čakajo obravnavo pri psihiatru več let, naročen je 2027 leta. Ja, to ne vem, če je delovna uspešnost. Potem kadrovska politika, zdravniki iz zdravstvenega doma odhajajo. Res je, da imamo napisano v vseh gradivih koliko novih zdravnikov, ponuja se jim stanovanja samo zato, da bi prišli, zlasti nam manjkajo zdravniki družinske medicine. Ampak vidimo, da vse koncesije, ki bodo pri naslednji predmet naslednje točke že nekaj let zdajle vsaj v tem zadnjem mandatu nobene ne vzame Zdravstveni dom Ljubljana, koncesije to se pravi zdravnika, ki gre v pokoj, kakorkoli že, ki vrne koncesijo ne vzame ampak se vse podeljuje zasebnikom. Potem recimo investicije in prostorska politika. Danes smo videli v izvrševanju proračuna za prve pol leta, da nova enota Rudnik, investicija in ta projekt se vleče že več let, izobraževalni center na Metelkovi tudi, enota Jarše. Skratka prostorska stiska v zdravstvenih domovih je velika. Tudi se ne morem strinjat s kolegico, ki je povedala, kako so bile vse, koliko inštrumentov in vsega, to se pravi stvari, ki jih uporabljajo pri delu zdravniki posodobljenega. Vprašajte samo zobozdravnike? Ali kdo želi delati v zdravstveni, v ambulanti zdravstvenega doma z amalgamskimi plombami še? Vprašajte jih. In pa finančno upravljanje. Tudi to bi lahko očitali, ker očitno pri tem da Zdravstveni dom Ljubljana je odlično podprt s financami Mestne občine Ljubljana, se čakalne vrste ne zmanjšajo. Se ne zmanjšajo. Pri komunikaciji z javnostjo, gospa Poplas se zdaj ne pojavlja nikjer, verjetno ni želela pridet, verjetno tudi jaz ne bi želela pridet, če bi bila na njenem mestu in je rekla da bo dala izjavo potem, ko inšpekcija opravi nadzor. V redu, bomo počakali. Tudi njeno recimo strateško vodenje zdravstvenega doma, razen da je ona delala kot zasebnica v svojem lastnem zasebnem zavodu, ne vem, če kaže kakšno veliko to se pravi nimam podatkov, veliko sodelovanje z drugimi zasebnimi zdravstvenimi zavodi po Ljubljani. In tudi nismo v zadnjem času brali nobene dolgoročne strategije, ki bi razbremenila sistem te primarne oskrbe, skrajšano rečeno, čakalne vrste odpravila. Gospod župan, moram pa samo še to pripomniti, bom omenila svet zavoda, da ste jim vi na novinarski konferenci čestitali za pogum, ne na pogumu, za pogum pa res ni velika stvar, če imate večino svetnikov Liste Zorana Jankovića v zavodu, jasno da se ve kako bodo glasovali in zato pa res ni potreben poseben pogum. Če je to pogum, potem pa ne vem kaj je to pogum. Hvala.

**GOSPOD ZORAN JANKOVIĆ**

Gospod Striković.

**GOSPOD DENIS STRIKOVIĆ**

Pozdravljeni. Tako, ko beremo to gradivo pa zdaj, ko smo poslušali svetnico Labović Begović tako v zdravstvenem domu v Ljubljani vse cvetijo rožice, vse je odlično. In tukaj vidimo res, da je tak koalicija v mestnem svetu v Ljubljani daje res močno podporo delovanju temu, vidimo tudi, kako so v svetu v nasprotju z zakonom tudi glasovali in je ta res neomajna podpora 100 % doseženih meril. Če ne bi poznal javne uprave, bi lahko verjel tem zgodbicam. Tako pa, ko poznamo pa tudi javnost, ko se soočajo, ko imajo stike z zdravstvenim domom vidimo, da je realna slika popolnoma drugačna in tako mogočem mogoče res v koaliciji živite v tej iluziji in imate res te dobre dostope ker ste se tudi, ker javnost mora vedeti pač kot mestni svetnik, če si izvoljen, se ti odprejo neka vrata, imaš možnost vplivat na nekoga in se ti odprejo tudi glede takih storitev lahko, lahko izkoristiš svojo korist. In da jaz, ko sem z direktorico imel razgovor to je tudi moja obrazložitev zakaj to vodstvo tega zavoda ne gre v pravo smer, ker ne skrbi oziroma niso dosegli rezultatov, da se izboljša stanje, ampak se celo poslabšuje na različnih teh nivojih in jaz ne bom rekel da so samo oni krivi ker tukaj je pač politika tega mesta pač župana, podžupanov ker usmerjajo svoje smernice, ne vem, lahko smo brali intervju podžupana, gre veliko sredstev gre v šport, ne gre pa v zdravstvo, kljub temu, da vemo, da je zdravje ena najvišjih vrednot, ne samo Ljubljančanov, ampak na območju celotne Slovenije. Pač šport, šport, ali pa kakšne druge dejavnosti so dosti za zdravjem. In kaj bila opredelitev, ko sem jaz direktorici zavoda omenil ne vem kako tudi nimaš zobozdravnice, čakaš 3 leta, pa ti potem vmes ti trikrat ti odpovejo itd., ja, zakaj se niste javil? Pa ni stvar, da se jaz javim, to mora biti vsem omogočeno, da imamo iste pravice, da se borimo res za to javno zdravstvo, da nam to omogočajo in žal trenutno vodstvo tega ne počne in bi res bilo krivično do Ljubljančanov, Ljubljančank, da jim v tem trenutku damo to delovno uspešnost. In ponovno, saj podobno kot je z LPP res, tudi tajming je slab, da ste to uvrstili med točko dnevnega reda. In potem vsa ta uspešnost v naslednji točki, ko bomo lahko razpravljali, še to še dodatno demantira ta predlog. Tako da zaradi tega, da ne bi bil krivičen do realnega stanja in do meščanov in meščank, bom proti.

**GOSPOD ZORAN JANKOVIĆ**

Želi še kdo razpravljati? Ni. Zaključujem razpravo. Imam 5 minut. Jaz pozdravljam to razpravo, ker se mi zdi, sicer ima lahko vsak svoje mnenje, ampak če se držimo točke, vsebine, spoštljivo, je bila prav ta točka, pri čemer smo si zelo različnih mnenj. Rad bi pa opozoril ta mestni svet še enkrat, kaj je naloga mesta Ljubljana in mestnega sveta, župana na področju zdravstva. Mi imamo samo dve funkciji. Ena je, da imenujemo predstavnike v svet zavoda in druga je, da zagotovimo prostore. In prej je bilo, gospa Sojar me je spodbudila, hvala za to, ko je naštevala, kaj ni narejeno. Mi smo v tem trenutku, recimo v letošnjem letu smo odprli najprej ambulante psihosocialne pomoči v naših prostorih na Viču. Čakamo gradbeno dovoljenje za Kleče, kar je pa zelo zanimivo. Dobili smo pravnomočno gradbeno dovoljenje za Metelkovo, letos bo razpis, izvajalci, da začnemo graditi. To je dom, ki poleg ostale zdravstvene oskrbe bo imel poseben prostor za odvisnike, se pravi vhod bo iz Masarykove ceste, tam bo vrt ograjen, drevesa tako, da bodo lahko tam počivali, da ne bodo na cesti. Ampak tisto, kar pa jaz ne razumem, pred tremi leti sva bila s kolegom Dejanom v Jaršah, smo si dali roke, zmenili vse, kaj naredimo, kakšne potke, kje jim damo parkirna mesta in potem je dve leti trajalo, da smo dobili gradbeno dovoljenje. Na to gradbeno dovoljenje so se pritožili domačini. Pazite, v Jaršah, kjer živi dobrih 3000 ljudi v blokih, ena od pritožbe je kanal C0. Kaj ima to veze pri vseh tistih blokih, ki so zgrajeni, je tu zdaj ta ogrožena pitna voda. Mi tudi čakamo rešitev, kaj bo naredilo ministrstvo MNVP, pri čemer imamo že eno leto sklep vlade, da nam dodeli 20 mio EUR za izgradnjo novih domov. Res je, na srečo rok dovolj dolg, do leta 2031 moramo porabiti in to bomo tudi naredili. Tisto, kar je še pri teh stavbah, Rudnik zaenkrat oziroma Rakovnik stoji, ker imamo zadosti prostora, boljša oziroma večja potreba je na Viču, kjer obstaja neka varianta, da bi tam tudi dobili številne ambulante. To je kar se tiče investicij. In tu, kdor želi lahko pride pogledat, kdor želi lahko tudi poišče pritožnika, ki se pritožuje proti zdravstvenemu domu v Jaršah med bloki, kar pomeni, da prideš zdravniku v copatah, zraven je Lekarna, zraven je Center četrtne skupnosti, zraven je tudi center za starejše, ki imajo, se pravi, da imamo dejansko nekaj narejeno, pri čemer smo upoštevali vse zahteve, prve sosede glede osončenja, se pravi, da smo premikali objekt, da nima nič osončenja. Pustili smo jim vsa parkirna mesta, ki so naša, ki bi jih lahko vzeli, ampak mi smo za obiskovalce, zaposlene po projektu pripravili parkirna mesta v garaži. Ta druga stvar, ki je, ko govorimo o teh zdravnikih. Ja, dejstvo je, da jih je veliko šlo v pokoj, veliko je šlo drugače, ker pri nas je ključen problem ravno ta obremenitev z delom, ko govorimo o dežurstvih. Mi smo dosegli tudi, da koncesionarji morajo dežurati, ampak to se lahko potem pogovorite v pavzi, vam bo kolegica doktorica povedala kako je s temi dežurstvi za kaj se gre. Da rečemo tudi, ko gredo v bistvu v podobne dejavnosti, ker svetujejo, delajo 4 dni, 5. dan se pripravljajo na to, so čisto drugačni kot biti stalno pod pritiskom pacientov. Pa vendar, tudi tu smo šli na roko, naš stanovanjski sklad daje novim zdravnikom, ki pridejo in naredijo ta strokovni izpit z znanjem jezika tudi stanovanja, ki jih uporabljajo dokler delajo v zdravstvenem domu. 15 jih je takih.

-----------------------------------------------------------------------------------------zvok, ki napove potek časa

**GOSPOD ZORAN JANKOVIĆ**

Še 5 imamo in še tretje, to bom pa samo povedal, počakajte naslednji torek, ker bomo predstavili štipendijsko politiko Mestne občine Ljubljana in boste videli, da tudi na tem področju smo naredili en presedan.

-----------------------------------------------------------------------------------------zvok, ki napove potek časa

**GOSPOD ZORAN JANKOVIĆ**

Hvala lepa. Čas mi je potekel. Ugotavljam navzočnost. Rezultat navzočnosti: 38.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k določitvi redne delovne uspešnosti direktorici in strokovni direktorici ZD Ljubljana ter namestniku direktorice – članu uprave za informatiko in namestniku direktorice – članu uprave za ekonomiko poslovanja za leto 2024, ki sta dobila višjo nagrado, ko bomo glasovali, če boste izglasovali, od direktorice.**

Prosim za vaš glas.

Zaključujem glasovanje:

**25 ZA,**

**13 PROTI.**

Sprejeto. Hvala za prijaznost.

In gremo na zadnjo točko dnevnega reda.

**AD 18. PREDLOG ODLOKA O PODELITVI KONCESIJ ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli. Po sklicu seje ste prejeli poročilo pristojnega odbora. Prosim go. Tanjo Hodnik za uvodno obrazložitev.

**GOSPA TANJA HODNIK**

Hvala za besedo, pozdravljeni ponovno. Vlada Republike Slovenije je s ciljem povečati dostopnost, celovitost in kakovost zdravstvenih obravnav, izdala Uredbo o spremembah in dopolnitvah Uredbe o programih storitev obveznega zdravstvenega zavarovanja, zmogljivostih, potrebnih za njegovo izvajanje in obsegu sredstev za leto 2025, ki je stopila v veljavo konec julija letos in s katero so na primarni ravni zdravstvene dejavnosti v MOL predvidene širitve programov na področju družinske medicine, in sicer v obsegu štirih programov in na področju ginekologije in porodništva v obsegu dveh programov. Prav tako se ob koncu leta 2025 en koncesionar upokoji in bo tako vrnil koncesijo na področju družinske medicine v obsegu enega programa. Ena koncesionarka bo s koncem leta vrnila en program koncesije na področju zobozdravstva odraslih, ena koncesionarka na področju zobozdravstva odraslih v obsegu 0,72 programa, pa s konec koncem maja 2026. V letu 2026 se bodo v mreži osnovne zdravstvene dejavnosti Mestne občine Ljubljana iztekle še 15 letne koncesije na področju družinske medicine v obsegu dveh programov in na področju zobozdravstva odraslih v obsegu 2,13 programa. Pred podelitvijo koncesije mora MOL v skladu z Zakonom o zdravstveni dejavnosti sprejeti koncesijski akt v obliki odloka in objaviti javni razpis za podelitev koncesije. Mestnemu svetu predlagamo sprejem koncesijskega akta o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana. Zaradi predpisanih dolgotrajnih postopkov podeljevanja zdravstvenih koncesij in izvedbo vseh formalnosti predlagamo sprejem po hitrem postopku. Hvala lepa.

**GOSPOD ZORAN JANKOVIĆ**

Hvala lepa. Gospa Labović Begović, prosim za stališče odbora.

**GOSPA DR. DUNJA LABOVIĆ BEGOVIĆ**

Hvala za besedo. Odbor za zdravje in socialno varstvo je v tej točki sprejelo dva sklepa. Prvo je, da podpira sprejem predloga Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana po hitrem postopku in drugi sklep je, da podpira sprejem predloga Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija je s štirimi glasovi za od štirih navzočih sprejela sklep in meni, da so izpolnjeni pogoji za hitri postopek, kot jo, kot ga določa četrta alineja tretjega odstavka 122. člena Poslovnika Mestnega sveta Mestne občine Ljubljana. K samemu aktu Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Odpiram razpravo o hitrem postopku. Ne, sta bila prehitra. Hitri postopek, prehitra. Ugotavljam navzočnost po celotni točki. Rezultat navzočnosti: 35.

**In glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da se predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana sprejme po hitrem postopku*.***

Prosim za vaš glas.

Zaključujem glasovanje.

Rezultat glasovanja:

**32 ZA,**

**0 PROTI.**

Sprejeto.

**GOSPOD ZORAN JANKOVIĆ**

In zdaj pa odpiram razpravo o samem predlogu. Gospa Sojar, izvolite.

**GOSPA MOJCA SOJAR**

Glasovala bom za, tako kot sem vedno glasovala pri podelitvi koncesij, ker je to nujno potrebno kot vidimo. Če jih ne more sprejeti Zdravstveni dom Ljubljana, ker nima pogojev za to, da bi jih sprejel je treba nekako drugače zagotoviti te manjkajoče time, zdravstvene time. Sem se pa malo poigrala s številkami, seveda s tistimi, ki so javno dostopne in tudi s pomočjo umetne inteligence. Tako sem našla podatek, da je v zdravstvenem domu zaposlenih 106 zdravnikov družinske medicine in pokrivajo 73 programov družinske medicine. Zasebnikov je 26 in med njimi je še vedno tudi na seznamu ambulanta direktorice Zdravstvenega doma Ljubljana. To pomeni, da imamo nekako skupaj 130 ambulant družinske medicine za 300000, približno 300000 prebivalcev Ljubljane, da ne štejemo vse tiste, ki imajo svojega zdravnika, tudi izbranega, v Ljubljani pa ne živijo v Ljubljani. Po hitrem izračunu, ki ga ponuja Zavod za zdravstveno zavarovanje koliko bi moralo biti na toliko občanov timov družinske medicine, nam manjka vsaj 30 timov, mi bomo pa danes podelili 7 programov. Potem ginekoloških timov je v Zdravstvenem domu Ljubljana 12,60. Število zasebnih ginekoloških ambulant je majčken skrito javnim podatkom, kot sem ugotovila, ampak nekako naj bi jih bilo do 10. In po normativih Zavoda za zdravstveno zavarovanje bi bilo za Ljubljano glede na število žensk v rodni dobi primerno število 14 do 15 ambulant oziroma timov. Mi danes potrjujemo 2 programa ginekologije, ki se bosta zdaj zelo približala temu normativu, ampak so tudi te čakalne vrste še vedno predolge. Zanimivo pa, da nisem našla nobenih posebnih, nobenih javno dostopnih podatkov o timih v zobozdravstvu, niti zasebnikih v zobozdravstvu. Tako, da tukaj žal ne morem naresti nobenih primerjav, ampak vemo, da se tudi tukaj čaka in ljudje so pripravljeni tudi plačat pri tistih, ki nimajo koncesije samo, da si prej uredijo svoje zdravstvene težave. Hvala.

**GOSPOD ZORAN JANKOVIĆ**

Samo ena kratka replika. Imamo toliko programov v razpisu, koliko nam država dodeli. Gospa Shala.

**GOSPA GANIMET SHALA**

V zadnjih letih je Mestni svet Mestne občine Ljubljana večkrat obravnaval odloke o podelitvi koncesij za programe na področju splošne družinske medicine, pediatrije, zobozdravstva in ginekologije, vse navedene iz razloga, ker je ob zaznani potrebi po zagotovitvi izvajanja programov javni zavod Zdravstveni dom Ljubljana pojasnil, da ne more zagotoviti izvajanja teh programov kot že mnogokrat prej. Socialni demokrati podpiramo predlagani sklep o podelitvi koncesij, a ponovno s hkratnim pozivom, da naj Mestna občina Ljubljana v sodelovanju z vsemi pristojnimi institucijami še naprej dela na tem, da se bo čim več programov primarne zdravstvene dejavnosti izvajalo v okviru mreže javnih zdravstvenih domov oziroma v okviru javnega zavoda Zdravstveni dom Ljubljana. Hvala.

**GOSPOD ZORAN JANKOVIĆ**

Hvala lepa. Gospod Striković.

**GOSPOD DENIS STRIKOVIĆ**

Jaz cel čas svoje politične kariere v Ljubljani podpiram močen Zdravstveni dom Ljubljana. In meni je porazno, ko preberem to, kar so napisali in zdaj navajam - sporočamo vam, da navedenih programov na področju splošne družinske medicine ne moremo prevzeti v izvajanje zaradi pomanjkanja družinskih zdravnikov, programov na področju zobozdravstva, odraslih ter ginekologije in porodništva pa ne moremo prevzeti zaradi pomanjkanja prostorov. V podpisu direktorica. To je, to je tisti največji poraz, ko znova, ko se pogovarjamo o koncesijah dobivamo take odgovore. In tukaj ni samo poraz zdravstvenega doma in vodstvo ampak tudi občine. Jaz vidim, evo vi tudi navajate, da boste gradili Zdravstveni dom v Jaršah, verjetno ste mislili v Novih Jaršah.

**GOSPOD ZORAN JANKOVIĆ**

Oh.

**GOSPOD DENIS STRIKOVIĆ**

To je malo razlika, treba je poznati svoje mesto, ki so Jarše, kje so Nove Jarše.

**GOSPOD ZORAN JANKOVIĆ**

### Hvala lepa. ta pravi se je oglasil.

**GOSPOD DENIS STRIKOVIĆ**

Ta pravi se je oglasil, ki pozna, ki pozna mesto.

**GOSPOD ZORAN JANKOVIĆ**

Saj priznam.

**GOSPOD DENIS STRIKOVIĆ**

Tukaj se pa malo smejejo, pač. To gre, gre za dva različna območja. In je definitivno, jaz bom glasoval proti temu, ker mesto in občina preko zdravstvenega doma mora biti sposobna omogočiti pridobivanje novih zdravnikov in novega prostora. Na oblasti ste več kot 20 let. Skoraj 20 let. Imeli ste čas, da priskrbite prostore, ampak verjetno so tudi te kakšne druge kombinacije, v športne objekte bolj mamljivi. Tako, da tukaj je dovolj prostora in bi morala biti taka politika, da se vlaga v javno zdravstvo zaradi tega, ker, še posebej tisti, ki so najbolj ranljivi, tisti, ki stojijo na peščeni podlagi, ki nimajo stabilnosti, so jim vse te nove koncesije, ki so nekje so jim oddaljene. Ki so na robu, ki so nevidni, zdaj izgleda tukaj za koalicijo v našem mestu, ko hočejo reševati svoje zdravstvene probleme, gredo v zdravstveni dom, ne vejo kje so koncesionarji in ostali privatniki. Tako, da je to edina rešitev, da lahko tudi tisti, ki so pod nekim ekonomskim pragom, da pridejo do dobre zdravstvene obravnave. In to ne bomo in do prave zdravstvene obravnave ne bomo prišli s tem, da rečemo, a nimamo prostorov, ne moremo zagotoviti zdravnikov. Tako, da nasprotujem taki politiki in nasprotujem temu, da na lahek način samo rečemo, bomo to tudi na nek način privatizirali in bomo dali, da gre nekdo privatno opravljati to in da bodo zagotovljeni še posebej zdravniki za tiste, ki so malo na višjih lestvicah v našem mestu, moramo pa pokriti celo mesto.

**GOSPOD ZORAN JANKOVIĆ**

Želi še kdo razpravljati? Zaključujem razpravo. In spoštovanemu svetniku, ki pozna Ljubljano dobro. Samo sprašujem, če ve kje imamo ambulanto za najbolj ranljive? Za katero ne rabimo nobene dokumente, za katero ne rabimo nobenega plačila in poudarjam, da to ambulanto ima samo Mestna občina Ljubljana prav s tem namenom za najbolj ranljive. In zdravniki tam opravljajo svoje delo. So res tisti pravi, ki delajo v korist najbolj ranljivih. A hočeva preverjati, v katerem delu Ljubljane je to ali pustiva danes?

... /// ... iz dvorane – nerazumljivo ... ///

**GOSPOD ZORAN JANKOVIĆ**

Kje so že najbolj ambulante, če sprejmeš izziv?

... /// ... iz dvorane – nerazumljivo ... ///

**GOSPOD ZORAN JANKOVIĆ**

Kje so že ambulante, če sprejmeš izziv? Katere ambulante? Glasovanje poteka o predlogu, ta čas poglej na google kje je tako, da boš vedel.

**Glasovanje poteka O PREDLOGU SKLEPA**: **Mestni svet Mestne občine Ljubljana sprejme predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana.**

Prosim za vaš glas.

Počasi, zaključujem.

Rezultat glasovanja:

**33 ZA,**

**2 PROTI.**

Sprejeto, hvala lepa.

**GOSPOD ZORAN JANKOVIĆ**

S tem je seja zaključena, vidimo se 20. oktobra. Do takrat pa uživajte, pa kdor bo šel, dober tek.

----------------------------------------------------------KONEC POSNETKA ŠT. T003-20250922-152343